A jelen Kifejezésgyűjtemény című, a Nemzetközi Könyvvizsgálati és Bizonyosságot Nyújtó Szolgáltatási Standardok Testület (IAASB) által készített és a Könyvvizsgálók Nemzetközi Szövetsége (IFAC) által 2014 szeptemberében angol nyelven megjelentetett anyagot a Magyar Könyvvizsgálói Kamara fordította 2015. májusában és annak sokszorosítása az IFAC engedélyével történt. A Kifejezésgyűjtemény című anyag fordításának folyamatát az IFAC figyelemmel kísérte és a fordítás az „Irányelv—Az IFAC által kiadott standardok fordítására és sokszorosítására vonatkozó politika” szerint készült. A Kifejezésgyűjtemény című anyag szövege az IFAC által angol nyelven kiadott Kifejezésgyűjtemény című anyag jóváhagyott szövege.

A Könyvvizsgálók Nemzetközi Szövetsége (IFAC) által kiadott Kifejezésgyűjtemény © angol nyelvű szövege 2014. Minden jog fenntartva.

A Könyvvizsgálók Nemzetközi Szövetsége (IFAC) által kiadott Kifejezésgyűjtemény © magyar nyelvű szövege 2015. Minden jog fenntartva.

Eredeti cím: Glossary of Terms (from Volume I of the Handbook of International Quality Control, Auditing, Review, Other Assurance, and Related Services Pronouncements, 2014 Edition), ISBN: 978-1-60815-185-1

**KIFEJEZÉSGYŰJTEMÉNY[[1]](#footnote-1)**

(2014. szeptember)

\**A belső kontroll jelentős hiányosságai*—A belső kontrollban meglévő hiányosság vagy hiányosságok olyan kombinációja, amely a könyvvizsgáló szakmai megítélése szerint kellően fontos ahhoz, hogy az irányítással megbízott személyek figyelmére méltó legyen.

\**A csoport részére végzett megbízásért felelős munkacsoport*—A partnerek, beleértve a csoport részére végzett megbízásért felelős partnert, valamint a munkatársak, akik kialakítják az átfogó csoportaudit-stratégiát, kommunikálnak a komponensek könyvvizsgálóival, munkát végeznek a konszolidációs folyamattal kapcsolatban és értékelik a csoportszintű pénzügyi beszámolókra vonatkozó vélemény kialakításának alapjául szolgáló könyvvizsgálati bizonyítékból levont következtetéseket.

\**A csoport vezetése*—A csoportszintű pénzügyi beszámolók elkészítéséért felelős vezetés.

\**A csoport részére végzett megbízásért felelős partner*—A csoport részére végzett könyvvizsgálati megbízásért és annak teljesítéséért, továbbá a társaság nevében a csoportszintű pénzügyi beszámolókra vonatkozóan kiadott könyvvizsgálói jelentésért felelős partner vagy más személy a társaságnál. Ha több könyvvizsgáló közösen végzi a csoportauditot, a megbízásért felelős partnerek, valamint a megbízásért felelős munkacsoportjaik együttesen minősülnek a csoport részére végzett megbízásért felelős partnernek, valamint a csoport részére végzett megbízásért felelős munkacsoportnak.

*Adatfeldolgozást végigkövető teszt*—Magában foglalja néhány tranzakció visszakövetését a pénzügyi beszámolási rendszerben.

*A gazdálkodó szervezet kockázatbecslési folyamata*— A belső ellenőrzés egyik összetevője, a gazdálkodó által a pénzügyi beszámolási célkitűzésekhez kapcsolódó üzleti kockázatok azonosítására és az ezen kockázatok kezelését célzó lépésekre vonatkozó döntéshozatalra alkalmazott folyamat, valamint annak eredményei.

\**A* k*omponens vezetése*—A komponens pénzügyi információinak elkészítéséért felelős vezetés.

\**A komponens lényegessége*—A komponens lényegességének szintje, amelyet a csoport részére végzett könyvvizsgálatért felelős munkacsoport határoz meg.

*A kontrollok figyelemmel kísérése*—Olyan folyamat, amely a belső ellenőrzés teljesítménye hatékonyságának a felmérésére szolgál. Magában foglalja az ellenőrzések kialakításának és működésének a rendszeres felmérését, valamint a szükséges – a körülmények változásaihoz igazított – javító intézkedések meghozatalát is. A kontrollok figyelemmel kísérése a belső ellenőrzés egyik komponense.

\**A könyvvizsgálat előfeltételei*—Elfogadható pénzügyi beszámolási keretelvek vezetés általi alkalmazása a pénzügyi beszámolók elkészítése során és azon alapfeltételezésnek a vezetés és adott esetben az irányítással megbízott személyek általi elfogadása, amelyre alapozva[[2]](#footnote-2) a könyvvizsgálatot végrehajtják.

\**A könyvvizsgáló pontbecslése, vagy a könyvvizsgáló által becsült tartomány*— A könyvvizsgálati bizonyítékból származó, a vezetés pontbecslésének értékeléséhez használt összeg vagy összegtartomány.

*A könyvvizsgáló társítása pénzügyi információkkal*—A könyvvizsgáló akkor társul a pénzügyi információkkal, ha jelentést csatol az adott információkhoz, vagy beleegyezik abba, hogy nevét felhasználják szakmai kontextusban.

GLOSSZÁRIUM

*\*A könyvvizsgáló által becsült tartomány*—(lásd *A könyvvizsgáló pontbecslése*)

\**Alapbizonylatok*—Általában tartalmazzák az eredetileg rögzített tételek nyilvántartásait és az alátámasztó nyilvántartásokat, például a csekkeket és elektronikus átutalások nyilvántartásait, a számlákat, a szerződéseket, a főkönyvet és az analitikákat, a naplótételeket, valamint a pénzügyi beszámolók olyan egyéb helyesbítéseit, amelyeket a hivatalos naplótételek nem tükröznek, továbbá az olyan nyilvántartásokat, mint a költségfelosztásokat, számításokat, egyeztetéseket és közzétételeket alátámasztó munkapapírok és táblázatok.

\**Alapvető vizsgálati eljárások*—Olyan ellenőrzési eljárások, melyek elvégzésével a lényeges hibás állítások feltárhatóak az állítások szintjén. Az alapvető vizsgálati eljárások az alábbiakból állnak:

1. részletek tesztelése (ügyletcsoportok, számlaegyenlegek és közzétételek), valamint
2. alapvető elemzési eljárások.

*Alkalmazandó kritériumok (a 3410. témaszámú bizonyosságot nyújtó megbízásokra vonatkozó nemzetközi standard[[3]](#footnote-3) kontextusában)*—A gazdálkodó szervezet által az ÜHG-nyilvántartásban feltüntetett kibocsátásainak számszerűsítése és jelentéstétele során alkalmazott kritériumok.

*Alkalmazandó kritériumok (a 3420. témaszámú bizonyosságot nyújtó megbízásokra vonatkozó nemzetközi standard[[4]](#footnote-4) kontextusában)*—A felelős fél által az előzetes (pro forma) pénzügyi információk összeállítása során alkalmazott kritériumok. A kritériumok lehetnek egy felhatalmazott illetve elismert szabványosítási szervezet által, vagy törvény illetve rendelet által előre meghatározott kritériumok. Ahol nincsenek előre meghatározott kritériumok, a felelős fél fejleszti ki azokat.

*Alkalmazáskontrollok az informatikában*— Olyan kézi, vagy automatizált eljárások, amelyek tipikusan az üzleti folyamat szintjén működnek. Az alkalmazáskontrollok jellegüket tekintve lehetnek megelőző, vagy feltáró típusúak, és úgy tervezik meg azokat, hogy biztosítsák a számviteli nyilvántartások sértetlenségét. Ennek megfelelően az alkalmazáskontrollok az ügyletek vagy egyéb pénzügyi adatok létrehozására, rögzítésére, feldolgozására és lejelentésére alkalmazott eljárásokhoz kapcsolódnak.

GLOSSZÁRIUM

\**Alkalmazott kritériumok (a 810. témaszámú nemzetközi könyvvizsgálati standard[[5]](#footnote-5) kontextusában)*—A vezetés által az összesített pénzügyi beszámolók elkészítése során alkalmazott kritériumok.

\*†*Alkalmazottak*—A partnereken kívüli szakmai munkatársak, beleértve a társaság által alkalmazott bármely szakértőt is.

*Állami szektor*—A nemzeti kormányok, regionális (például állami, tartományi, területi) kormányok és kapcsolódó kormányzati egységek (például ügynökségek, testületek, bizottságok és vállalatok).

SZÓJEGYZÉK

*Állami szektorban tevékenykedő bejegyzett könyvvizsgáló*[[6]](#footnote-6)—A szakmai szolgáltatást nyújtó társaság bejegyzett könyvvizsgálója, funkcionális besorolásától (például könyvvizsgálat, adó, tanácsadás) függetlenül. Ez a kifejezés szintén vonatkozik az állami szektorban tevékenykedő bejegyzett könyvvizsgálókból álló társaságra is.

\**Állítások*—Olyan nyíltan, vagy más módon kifejezett vezetői kijelentések, melyek a közzétételre kerülő éves beszámolókban öltenek testet, amelyet a könyvvizsgáló arra használ, hogy mérlegelje a különböző hibás állítások különböző lehetséges típusait. A 3410. témaszámú bizonyosságot nyújtó megbízásokra vonatkozó nemzetközi standard kontextusában az állítások úgy kerülnek meghatározásra, mint a gazdálkodó szervezet által nyíltan vagy más módon kifejezett nyilatkozatok, melyek az ÜHG-nyilvántartásban öltenek testet, amelyet a könyvvizsgáló arra használ, hogy mérlegelje a különböző hibás állítások különböző lehetséges típusait.

\**Alszolgáltató szervezet*—Egy másik szolgáltató szervezet által az igénybe vevő gazdálkodó szervezetek számára nyújtott olyan egyes szolgáltatások teljesítése érdekében igénybe vett szolgáltató szervezet, amely szolgáltatások ezen igénybe vevő gazdálkodó szervezetek pénzügyi beszámolás szempontjából releváns információs rendszereinek részét képezik.

\**Általános célú pénzügyi beszámolók*—Az általános célú alapelvekkel összhangban készített pénzügyi beszámolók.

\**Általános célú keretelvek*— Olyan pénzügyi beszámolási keretelvek, amelyeket a felhasználók széles körének a pénzügyi információkkal kapcsolatos közös igényei kielégítésére alakítottak ki. A pénzügyi beszámolási keretelvek lehetnek valós bemutatást vagy megfelelést előíró keretelvek

A „valós bemutatást előíró keretelvek” kifejezést olyan pénzügyi beszámolási keretelvekre használják, amelyek a keretelvek követelményeinek való megfelelést írnak elő, és:

* 1. nyíltan vagy hallgatólagosan elismerik, hogy a pénzügyi beszámolók valós bemutatásához szükséges lehet, hogy a vezetés a keretelvek által konkrétan előírt közzétételeken felüli közzétételeket tegyen, vagy
  2. nyíltan elismerik, hogy szükséges lehet, hogy a vezetés eltérjen a keretelvek valamely követelményétől a pénzügyi beszámolók valós bemutatásának megvalósítása érdekében. Ilyen eltérések várhatóan csak rendkívül ritka körülmények között szükségesek.

A „megfelelést előíró keretelvek” kifejezést olyan pénzügyi beszámolási keretelvekre használják, amelyek a keretelvek követelményeinek való megfelelést írnak elő, de nem tartalmazzák a fenti (a) vagy (b) pontban foglalt elismeréseket.[[7]](#footnote-7)

*Általános informatikai kontrollok*—Olyan politikák és eljárások, amelyek számos alkalmazáshoz kapcsolódnak, és támogatják az alkalmazáskontrollok hatékony működését azáltal, hogy elősegítik az információs rendszerek megfelelő folyamatos működésének a biztosítását. Az általános informatikai kontrollok rendszerint az adatközpont és a hálózati működés kontrolljait, a rendszerszoftverek beszerzésének, módosításának és karbantartásának a kontrolljait, a hozzáférés biztonság kontrolljait, valamint az alkalmazásrendszerek beszerzésének, fejlesztésének és karbantartásának a kontrolljait foglalják magukban.

\**Anomália*—Olyan hibás állítás vagy eltérés, amely az egy sokaságban előforduló hibás állítások vagy eltérések tekintetében bizonyíthatóan nem reprezentatív.

\**A szolgáltató szervezet könyvvizsgálója*—Az a könyvvizsgáló, aki a szolgáltató szervezet felkérésére a szolgáltató szervezet belső ellenőrzési rendszerére vonatkozóan a bizonyosságot nyújtó jelentést elkészíti.

\**Átfogó*—A hibás állítások vonatkozásában, a hibás állításoknak a pénzügyi beszámolókra gyakorolt hatásainak, vagy az elegendő és megfelelő könyvvizsgálati bizonyíték beszerzésére való képtelenség miatt fel nem tárt hibás állításoknak, ha vannak ilyenek, a pénzügyi beszámolókra gyakorolt lehetséges hatásai leírására használt kifejezés. A pénzügyi beszámolókra gyakorolt átfogó hatások azok, amelyek a könyvvizsgáló megítélése szerint:

* 1. nem korlátozódnak a pénzügyi beszámolók konkrét elemeire, számláira vagy tételeire.
  2. ha mégis ilyenekre korlátozódnak, a pénzügyi beszámolók jelentős részét képviselik vagy képviselhetik, vagy
  3. a közzétételek vonatkozásában alapvetőek a pénzügyi beszámolóknak a felhasználók általi megértése szempontjából.

*Átfogó könyvvizsgálati stratégia*—Meghatározza a könyvvizsgálat hatókörét, ütemezését és irányítását, valamint iránymutatást nyújt egy részletesebb könyvvizsgálati terv kidolgozásához.

*Áttekintés (a minőségellenőrzéssel kapcsolatban)*—A mások által végzett munka és levont következtetések minőségének az értékelése.

*Átvilágítási megbízás*—Az átvilágítási megbízás célja annak lehetővé tétele a könyvvizsgáló számára, hogy olyan eljárások alapján, amelyek nem nyújtják mindazt a bizonyítékot, amelyre egy könyvvizsgálat során szükség lenne, kifejezze, hogy jutott-e bármi olyasmi a tudomására, amely arra utalna, hogy a pénzügyi beszámolókat nem minden lényeges szempontból állították össze a vonatkozó pénzügyi beszámolási alapelveknek megfelelően.

*Átvilágítási eljárások*—Az átvilágítási megbízás céljának eléréséhez szükségesnek tartott eljárások, elsősorban a gazdálkodó szervezet munkatársaival lefolytatott interjú és a pénzügyi adatokra alkalmazott elemző eljárások.

\**A vezetés elfogultsága*—Az igazgatósági tagok és a könyvvizsgálati bizottság tagjai csak akkor tartoznak ide, ha vezetői funkciókat látnak el.

\**A* *vezetés szakértője*—A számviteltől vagy a könyvvizsgálattól eltérő területen szakértelemmel rendelkező olyan személy vagy szervezet, amelynek e szakterületen végzett munkáját a gazdálkodó szervezet arra használja fel, hogy segítséget nyújtson a gazdálkodó szervezetnek a pénzügyi beszámolók elkészítésében.

\**A vezetés pontbecslése*—A vezetés által a pénzügyi beszámolókban való megjelenítés vagy közzététel céljára számviteli becslésként választott összeg.

*A vizsgálat tárgyával kapcsolatos információk*—A vizsgálat tárgya értékelésének eredménye. A gyakorló könyvvizsgáló a vizsgálat tárgyával kapcsolatos információról gyűjt elegendő és megfelelő bizonyítékot ahhoz, hogy kellő alapot biztosítson a bizonyosságot nyújtó szolgáltatások eredményeképpen készült jelentésben szereplő következtetés levonásához.

*Az átvilágítás hatóköre*—Az átvilágítás hatóköre kifejezés az adott körülmények között az átvilágítás céljának eléréséhez szükségesnek tartott vizsgálati eljárásokra utal.

\**Az igénybe vevő gazdálkodó szervezet kiegészítő kontrolljai*—Olyan kontrollok, amelyekről a szolgáltató szervezet a szolgáltatása megtervezésekor azt feltételezi, hogy azokat az igénybe vevő gazdálkodó szervezetek bevezetik és amelyeket – amennyiben az ellenőrzési célok eléréséhez szükséges – a rendszere leírásában azonosít.

*Bázisév*—Egy adott év vagy több év átlaga, amelyhez a gazdálkodó szervezet kibocsátását időben viszonyítják.

\**Becslési bizonytalanság*—A számviteli becslés és a kapcsolódó közzétételek eredendő értékelési pontatlanságnak való kitettsége.

*Bejegyzett könyvvizsgáló*[[8]](#footnote-8)— Olyan személy, aki tagja a Könyvvizsgálók Nemzetközi Szövetsége (IFAC) valamely tagszervezetének.

*Belső ellenőrök*—A belső ellenőrzési funkcióhoz tartozó tevékenységeket ellátó személyek. A belső ellenőrök tartozhatnak egy belső ellenőrzési részleghez vagy azzal egyenértékű funkcióhoz.

\**Belső ellenőrzés*—Az irányítással megbízottak, a vezetés és egyéb személyek által tervezett és végrehajtott folyamat, melynek célja az, hogy megfelelő bizonyosságot nyújtson a gazdálkodó elé kitűzött célok eléréséről a pénzügyi beszámoló készítés megbízhatósága, a működés hatékonysága és eredményessége, valamint a vonatkozó törvényeknek és jogszabályoknak való megfelelés tekintetében. A „kontrollok” kifejezés a belső kontroll egy vagy több komponensének bármely aspektusára vonatkozik

\**Belső ellenőrzési funkció*—A gazdálkodó szervezet egyik funkciója, amely olyan bizonyosságot nyújtó és tanácsadási tevékenységeket végez, amelyeknek célja a gazdálkodó szervezet vállalatirányítási, kockázatkezelési és belső kontrollal kapcsolatos folyamatainak értékelése és hatékonyságuk javítása.

\**Belső kontroll hiányossága*—Ez akkor áll fenn, ha:

1. egy adott kontrollt olyan módon alakítanak ki, vezetnek be vagy működtetnek, hogy az nem képes időben megelőzni vagy feltárni és helyesbíteni a hibás állításokat a pénzügyi beszámolókban, vagy
2. hiányzik a pénzügyi beszámolókban lévő hibás állítások időben történő megelőzéséhez vagy feltárásához és helyesbítéséhez szükséges kontroll.

*Beszámoló összeállítási megbízás*— Olyan megbízás, amelyben a gyakorló könyvvizsgáló számviteli és pénzügyi beszámolási szakértelmet alkalmaz a gazdálkodó szervezet pénzügyi információinak elkészítéséhez és bemutatásához, összhangban az alkalmazandó pénzügyi beszámolási keretelvekkel és jelentésekkel a jelen nemzetközi kapcsolódó szolgáltatásokra vonatkozó standard (ISRS) követelményeinek megfelelően. A 4410. témaszámú (módosított) nemzetközi kapcsolódó szolgáltatásokra vonatkozó standardban használt „összeállít”, „összeállítása” és „összeállított” kifejezések ebben az összefüggésben kerülnek felhasználásra.

\*†*Bizonyosság*—(lásd *Kellő bizonyosság*)

*Bizonyosságot nyújtó megbízás*—Olyan megbízás, melynek során a gyakorló könyvvizsgáló olyan módon kialakított következtetéseket fogalmaz meg, hogy az növelje a felelős félen kívüli célzott felhasználók bizalmát a vizsgálat tárgyának a kritériumokkal szembeni értékelés illetve mérés eredményére vonatkozóan. A vizsgálat tárgya értékelésének illetve mérésének eredménye az az információ, melyet a kritériumok alkalmazásával kapnak meg (lásd még *A vizsgálat tárgyával kapcsolatos információ).* A *Nemzetközi Keretelvek a Bizonyosságot Nyújtó Szolgáltatásokra Szóló Megbízásokhoz* alapján a gyakorló könyvvizsgáló a bizonyosságot nyújtó megbízások két típusát hajthatja végre: a kellő bizonyosságot nyújtó megbízást, valamint a korlátozott bizonyosságot nyújtó megbízást.

*Bizonyosságot nyújtó megbízás kockázata*—Annak kockázata, hogy a gyakorló könyvvizsgáló nem megfelelő következtetést von le, ha a vizsgálat tárgyával kapcsolatos információ lényegesen hibás.

*Bizonytalanság*—Olyan körülmény, amelynek kimenetele olyan, a gazdálkodó szervezet közvetlen befolyásán kívül eső, jövőbeli cselekményektől vagy eseményektől függ, amelyek hatással lehetnek a pénzügyi beszámolókra.

*Célzott felhasználók*—Az a személy, személyek vagy személyek csoportja, akik számára a gyakorló könyvvizsgáló a bizonyosságot nyújtó jelentést elkészíti. A felelős fél lehet a jelentés egyik, de nem az egyetlen címzettje.

\**Csalás*—Olyan szándékos, a vezetés, az irányítással megbízott személyek, a munkavállalók vagy

\**Csalási kockázati tényezők*—Olyan események, vagy feltételek, amelyek csalás elkövetésére irányuló ösztönzést vagy nyomást jeleznek, vagy alkalmat adnak csalás elkövetésére.

*Csalási szándékú pénzügyi beszámoló*—Tartalmazza a szándékos hibás állításokat, beleértve összegeknek vagy közzétételeknek a pénzügyi beszámolókból való szándékos kihagyásait, amelyeknek célja a pénzügyi beszámolók felhasználóinak félrevezetése.

\**Csoport*—Valamennyi komponens, amelyeknek a pénzügyi információit a csoportszintű pénzügyi beszámolók tartalmazzák. A csoport mindig egynél több komponensből áll.

\**Csoportaudit*—a csoportszintű pénzügyi beszámolók könyvvizsgálata.

\**Csoportszintű kontrollok*—A csoport vezetése által a csoport pénzügyi beszámolására vonatkozóan kialakított, bevezetett és fenntartott kontrollok.

\**Csoportszintű könyvvizsgálói vélemény*—A csoportszintű pénzügyi beszámolókra kibocsátott könyvvizsgálói vélemény.

\**Csoportszintű pénzügyi beszámolók*—Pénzügyi beszámolók, amelyek egynél több komponens pénzügyi információit foglalják magukban. A „csoportszintű pénzügyi beszámolók” kifejezés vonatkozik az anyavállalat nélküli, de közös ellenőrzés alatt álló komponensek által készített pénzügyi információkat összesítő, egyesített pénzügyi beszámolókra is.

*Elfogadó levél*—A megbízás feltételei levél formájában.

\**Egyéb információ*—Olyan pénzügyi vagy nem pénzügyi információ (a pénzügyi beszámolókon, vagy az azokra vonatkozó könyvvizsgálói jelentésen kívül), amelyet az éves beszámoló törvényi előírás vagy szokás miatt tartalmaz.

GLOSSZÁRIUM

\**Egyéb kérdések bekezdés*—A könyvvizsgálói jelentésbe foglalt bekezdés, amely a pénzügyi beszámolókban bemutatott vagy közzétett kérdéseken kívüli olyan kérdésre vonatkozik, amely a könyvvizsgáló megítélése szerint fontos ahhoz, hogy a felhasználók megértsék a könyvvizsgálatot, a könyvvizsgáló felelősségét vagy a könyvvizsgálói jelentést.

\**Elegendőség (könyvvizsgálati bizonyíték elegendősége)*—Az elegendőség a könyvvizsgálati bizonyíték mennyiségére vonatkozik. A könyvvizsgálati bizonyíték szükséges mennyiségét befolyásolja a hibás állítás kockázata, valamint a bizonyíték minősége is.

*\*Elem*—(lásd *Pénzügyi beszámoló eleme*)

\**Elemző eljárások*— A pénzügyi információknak a pénzügyi és nem pénzügyi adatok közötti ésszerű kapcsolatok tanulmányozásával történő értékelései. Az elemző eljárások körébe tartozik az olyan azonosított változások és összefüggések vizsgálata is, amelyek nincsenek összhangban más releváns információkkal, vagy jelentősen eltérnek a prognosztizált nagyságrendektől.

\**Elfogadható hibás állítás*— A könyvvizsgáló által meghatározott pénzbeli összeg, amelyre vonatkozóan a könyvvizsgáló megfelelő szintű bizonyosságot igyekszik szerezni arra, hogy az általa meghatározott pénzbeli összeget a sokaságban előforduló tényleges hibás állítás nem haladja meg.

\**Ellenőrzési kockázat*—(lásd *Lényeges hibás állítás kockázata*)

*Ellenőrzési környezet* – Az irányítási és vezetési funkciókat, valamint az irányítással és vezetéssel megbízott személyeknek a gazdálkodó szervezet belső ellenőrzésével és annak a gazdálkodó szervezeten belüli fontosságával kapcsolatos hozzáállását, tudatosságát és intézkedéseit foglalja magában. Az ellenőrzési környezet a belső ellenőrzés egyik elemét képezi.

\**Ellenőrzési rendszerek tesztelése*— Könyvvizsgálati eljárás alkalmazása, mely lehetővé teszi az ellenőrzési rendszerek működési hatékonyságának értékelését a lényeges hibás állítások megelőzésére, feltárására és javítására vonatkozóan, az állítás szintjén.

*Ellenőrzési tevékenységek*—Azok a politikák és eljárások, amelyek segítik annak biztosítását, hogy a vezetés utasításait végrehajtsák. Az ellenőrzési tevékenységek a belső ellenőrzés egyik elemét képezik.

*Elnyelő—*Olyan fizikai egység, vagy folyamat, amely eltávolítja az üvegházhatású gázokat (ÜHG) a légkörből.

*Előrejelzés*—Jövőre vonatkozó pénzügyi információk, amelyeket olyan jövőbeni eseményekkel kapcsolatos feltevések alapján készítettek el, amelyek a vezetés várakozása szerint bekövetkeznek majd, valamint olyan intézkedésekkel kapcsolatos feltevések alapján, amelyekről a vezetés az információk elkészítésének dátumakor úgy véli, hogy meghozza majd azokat (legjobb becslésen alapuló feltevések).

GLOSSZÁRIUM

*Előzetes (pro forma) pénzügyi információk*—A kiigazításokkal együtt feltüntetett pénzügyi információk, melyek egy jelentős esemény vagy ügylet hatásának szemléltetésére szolgálnak a kiigazítatlan pénzügyi adatokra vonatkozóan, úgy, mintha az adott esemény lezajlott volna, illetve az ügyletet egy a szemléltetés céljából kiválasztott korábbi időpontban *végrehajtották volna*. A bizonyosságot nyújtó megbízásokra vonatkozó standard feltételezi, hogy az előzetes pénzügyi információk oszlopos formában kerülnek bemutatásra, mely az alábbiakat tartalmazza: a) kiigazítatlan pénzügyi információk, b) pro forma helyesbítések és c) megkapott pro forma oszlop.

\**Előző könyvvizsgáló*— Egy másik könyvvizsgáló cég olyan könyvvizsgálója, aki egy gazdálkodó szervezet pénzügyi beszámolóit az előző időszakban könyvvizsgálta, és akinek a jelenlegi könyvvizsgáló a helyébe lép.

\**Első könyvvizsgálati megbízás*—Olyan könyvvizsgálati megbízás, amely során:

1. vagy először auditálják a pénzügyi beszámolókat, vagy
2. az előző időszaki pénzügyi beszámolókat egy előző könyvvizsgáló auditálta.

*Eltávolítás*—A gazdálkodó szervezet által a légkörbe kibocsátott üvegházhatású gázoknak az adott időszak alatt történő eltávolítása, illetve azoknak az üvegházhatású gázoknak az eltávolítása, melyek a légtérbe kerültek volna, ha azokat el nem fogják, és elnyelőkbe nem vezetik.

\**Eltérés elfogadható szintje*— Az előírt belső ellenőrzési eljárásoktól való eltérés könyvvizsgáló által meghatározott szintje, amelyre vonatkozóan a könyvvizsgáló megfelelő szintű bizonyosságot igyekszik szerezni, hogy az eltérés általa meghatározott szintjét a sokaságban előforduló eltérés tényleges szintje nem haladja meg.

\**Eredendő kockázat*—(lásd *Lényeges hibás állítás kockázata*)

*Értékelés*—A releváns kérdések azonosítása és elemzése – beleértve a szükség szerint elvégzendő kiegészítő eljárásokat is – annak érdekében, hogy az adott kérdéssel kapcsolatos konkrét következtetést levonják. Az „értékelés” kifejezést megegyezéses alapon csak egy kérdéscsoport kapcsán használjuk, beleértve a bizonyítékot, az eljárások eredményeit és a vezetés kockázatra adott válaszának a hatékonyságát is. (lásd még *Felmérés)*

*Eszközök hűtlen kezelése*—Magában foglalja a gazdálkodó eszközeinek eltulajdonítását, amelyet a munkavállalók gyakran viszonylag kisebb vagy lényegtelen összegekben hajtanak végre. Azonban érintett lehet a vezetés is, amely általában jobban el tudja rejteni vagy titkolni az ilyen eseteket úgy, hogy nehéz azokat feltárni.

*Éves beszámoló*—A gazdálkodó szervezet által rendszerint évente kiadott dokumentum, amely tartalmazza a gazdálkodó szervezet pénzügyi beszámolóit, az azokra vonatkozó könyvvizsgálói jelentéssel együtt.

*Évközi pénzügyi információ vagy beszámoló*—Olyan pénzügyi információ (amely lehet, hogy kevesebb, mint a fent meghatározott teljes körű pénzügyi beszámolók), amelyet év közben (általában félévente vagy negyedévente) adnak ki egy adott pénzügyi időszakra vonatkozóan.

*Felelős fél*—Az a személy (vagy személyek), aki:

1. egy közvetlen beszámolási megbízásnál a vizsgálat tárgyáért felel, vagy
2. egy állítás alapú megbízás esetében a vizsgálat tárgyával kapcsolatos információért (az állításért) felel, és felelhet a vizsgálat tárgyáért is.

A felelős fél a gyakorló könyvvizsgálót megbízó féllel (a megbízóval) azonos vagy nem azonos fél lehet.

*Felmérés*—A beazonosított lényeges hibás állítás kockázatának elemzése, a jelentőség megállapítása céljából. A „felmérés” szót megegyezéses alapon csak kockázatokkal kapcsolatban használjuk. (lásd még *Értékelés*)

\**Feltárási kockázat*—A hibafeltárási kockázat annak a kockázata, hogy a könyvvizsgálónak a könyvvizsgálati kockázat elfogadhatóan alacsony szintre történő csökkentésére alkalmazott alapvető vizsgálati eljárásai nem képesek feltárni egy olyan hibás állítást, amely önmagában vagy pedig más hibás állításokkal együtt lényeges lehet.

\**Figyelemfelhívó megjegyzés bekezdés—*A könyvvizsgáló jelentésébe belefoglalt bekezdés, melyet a könyvvizsgáló azzal a céllal alkalmaz, hogy kiemeljen egy tényt vagy körülményt, amely a kiegészítő mellékletben megfelelően bemutatásra került és a könyvvizsgáló megítélése szerint alapvető fontossággal bír a pénzügyi beszámolók felhasználók általi megértésében.

\*†*Figyelemmel kísérés (a minőségellenőrzéssel kapcsolatosan)*—A társaság minőségellenőrzési rendszerének folyamatos mérlegelését és értékelését, beleértve néhány kiválasztott, már lezárt megbízás időszakos vizsgálatát magába foglaló folyamat, amelyet arra alakítottak ki, hogy a társaság

*Fix kvótás kereskedelmi rendszer* (*Cap and trade)*—Olyan rendszer, mely felállítja a kibocsátás összmennyiségére vonatkozó plafont, felosztja a kibocsátási egységeket a rendszer résztvevői között és lehetővé teszi a számukra, hogy a kibocsátási egységekkel, valamint a kreditekkel egymás között kereskedelmi tevékenységet folytassanak.

*Forrás*—Olyan fizikai egység, vagy folyamat mely által az üvegházhatású gázok a légkörbe jutnak.

*Függetlenség*[[9]](#footnote-9)—Alkotóelemei a következők:

1. tudati függetlenség – olyan tudatállapot, amely lehetővé teszi egy véleménynek olyan befolyások hatása nélküli megfogalmazását, amelyek veszélyeztetnék a szakmai megítélést, lehetővé téve ezáltal az egyén számára, hogy tisztességesen, objektivitás és szakmai szkepticizmus gyakorlásával lépjen fel
2. a függetlenség látszata – olyan tények és körülmények elkerülése, amelyek annyira jelentősek, hogy egy ésszerűen eljáró és tájékozott, az összes releváns információ – beleértve az alkalmazott biztonsági intézkedéseket is – birtokában lévő harmadik fél indokoltan arra a következtetésre jutna, hogy a társaságnak vagy a bizonyosságot nyújtó szolgáltatást végző munkacsoport egyik tagjának a tisztességessége, objektivitása vagy szakmai szkepticizmusa sérült.

kellő bizonyosságot tudjon szerezni a minőségellenőrzési rendszere hatékony működéséről.

*Gazdálkodó szervezet (a 3410. témaszámú bizonyosságot nyújtó megbízásokra vonatkozó nemzetközi standard kontextusában)*—Jogi személy vagy gazdálkodó szervezet, vagy a jogi vagy gazdálkodó szervezet azonosítható része (például egyetlen gyár, vagy egy létesítmény más formája, úgy, mint egy hulladéklerakó) vagy a jogi illetve egyéb gazdálkodó szervezetek kombinációja, vagy azon gazdálkodó szervezetek része (például közös vállalat), melyekre az ÜHG-nyilvántartásban szereplő kibocsátás vonatkozik.

*Gyakorló könyvvizsgáló*—Könyvvizsgálóként működő bejegyzett könyvvizsgáló.

*Gyakorló könyvvizsgáló (a 2400. témaszámú (módosított) átvilágítási megbízásokra vonatkozó nemzetközi standard kontextusában)*—Könyvvizsgálóként működő bejegyzett könyvvizsgáló. A megnevezés magában foglalja a megbízásért felelős partnert vagy a megbízásért felelős munkacsoport más tagjait, vagy adott esetben a társaságot. Ahol a 2400. témaszámú (módosított) átvilágítási megbízásokra vonatkozó nemzetközi standardnak kifejezetten az a szándéka, hogy a megbízásért felelős partner teljesítsen valamely követelményt vagy felelősséget, a „megbízásért felelős partner” kifejezést használja, nem pedig a „gyakorló könyvvizsgáló” megnevezést. A „megbízásért felelős partner” és „társaság” kifejezéseket - ahol az releváns – az állami szektorbeli megfelelőikként kell értelmezni.

*Gyakorló könyvvizsgáló (a 4410. témaszámú (módosított) nemzetközi kapcsolódó szolgáltatásokra vonatkozó standard kontextusában)*—Könyvvizsgálóként működő bejegyzett könyvvizsgáló, aki végrehajtja az összeállítási megbízást. A megnevezés magában foglalja a megbízásért felelős partnert vagy a megbízásért felelős munkacsoport más tagjait, vagy adott esetben a társaságot. Ahol a 4410. témaszámú (módosított) nemzetközi kapcsolódó szolgáltatásokra vonatkozó standardnak kifejezetten az a szándéka, hogy a megbízásért felelős partner teljesítsen valamely követelményt vagy felelősséget, a „megbízásért felelős partner” kifejezést használja, nem pedig a „könyvvizsgáló” megnevezést. A „megbízásért felelős partner” és „társaság” kifejezéseket ahol releváns, az állami szektorban működő megfelelőikként kell értelmezni.

\*†*Hálózat*—Egy nagyobb szerkezet:

1. amelynek célja az együttműködés, valamint
2. egyértelmű célja a nyereség- és költségmegosztás, illetve a gazdálkodó szervezet közös ellenőrzés alatt, közös tulajdonban, vagy közös vezetés alatt áll, közös minőségellenőrzési politikával és eljárásokkal, közös üzleti stratégiával rendelkezik, közös márkanevet használ, illetve a szakmai erőforrások jelentős részét közösen használja.

\*†*Hálózatba tartozó társaság*—Hálózatba tartozó társaság, vagy gazdálkodó szervezet.

*Hiba*—A pénzügyi beszámolókban nem szándékosan szereplő hibás állítás, beleértve egy összeg vagy közzététel kihagyását is.

\**Hibás állítás*—A pénzügyi beszámolók egy bemutatott tételének összege, besorolása, bemutatása vagy közzététele és azon összeg, besorolás, bemutatás vagy közzététel közötti különbség, amely ahhoz szükséges, hogy az adott tétel összhangban legyen a vonatkozó pénzügyi beszámolási keretelvekkel. Hibás állítások adódhatnak hibából vagy csalásból.

Ahol a könyvvizsgáló véleményt nyilvánít arról, hogy a pénzügyi beszámolók minden lényeges szempontból valósan lettek-e bemutatva, vagy megbízható és valós képet adnak-e, a hibás állítások magukban foglalják az összegeknek, besorolásoknak, bemutatásnak vagy közzétételeknek azokat a helyesbítéseit is, amelyek a könyvvizsgáló megítélése szerint szükségesek ahhoz, hogy a pénzügyi beszámolók minden lényeges szempontból valósan legyenek bemutatva, vagy megbízható és valós képet adjanak.

A 4410. témaszámú (módosított) kapcsolódó szolgáltatásokra vonatkozó standardban, a hibás állítás úgy kerül meghatározásra, mint a pénzügyi adatok egy bemutatott tételének összege, besorolása, bemutatása vagy közzététele és az ahhoz előírt összeg, besorolás, bemutatás vagy közzététel közötti különbség, hogy az adott tétel összhangban legyen a vonatkozó pénzügyi beszámolási keretelvekkel. Hibás állítások adódhatnak hibából vagy csalásból.

Ahol a pénzügyi adatok a valós bemutatást előíró keretelvekkel összhangban kerülnek összeállításra, a hibás állítások magukban foglalják az összegeknek, besorolásoknak, bemutatásnak vagy közzétételeknek azokat a helyesbítéseit is, amelyek a könyvvizsgáló megítélése szerint szükségesek ahhoz, hogy a pénzügyi adatok minden lényeges szempontból valósan legyenek bemutatva, vagy megbízható és valós képet adjanak.

*Hozzáférés-kontrollok*— Olyan eljárások, amelyeknek célja az on-line termináleszközökhöz, programokhoz és adatokhoz való hozzáférés korlátozása. A hozzáférés-kontrollok a „felhasználó­azonosításból” és a „felhasználó engedélyezéséből” állnak. A „felhasználóazonosítás” tipikusan megpróbálja azonosítani a felhasználót a bejelentkezéshez használt egyedi azonosítón, jelszón, hozzáférési kártyán vagy biometrikus adatokon keresztül. A „felhasználóengedélyezés” olyan hozzáférési szabályokból áll, amelyek meghatározzák azokat a számítógépes erőforrásokat, amelyekhez az egyes felhasználók hozzáférhetnek. Konkrétan az ilyen eljárások célja a következők megakadályozása, vagy feltárása:

* jogosulatlan hozzáférés az on-line termináleszközökhöz, programokhoz és adatokhoz;
* engedélyezetlen tranzakciók bevitele;
* adatfájlok engedélyezetlen módosításai;
* számítógépes programok jogosulatlan személyek által történő felhasználása, valamint
* olyan számítógépes programok használata, melyeket nem engedélyeztek.

\**Igénybe vevő gazdálkodó szervezet*—Olyan gazdálkodó szervezet, amely szolgáltató szervezetet vesz igénybe, és amelynek a pénzügyi beszámolóit könyvvizsgálják.

\**Igénybe vevő könyvvizsgálója*—Az igénybe vevő gazdálkodó szervezet pénzügyi beszámolóinak könyvvizsgálatát végző és arról jelentést készítő könyvvizsgáló.

*Informatikai környezet*—A gazdálkodó szervezet által bevezetett politikák és eljárások, valamint az az informatikai infrastruktúra (hardver, operációs rendszerek stb.) és alkalmazásszoftver, amelyet a gazdálkodó szervezet az üzleti működése támogatásához és az üzleti stratégiái megvalósításához használ.

*Interjú*—Az interjú a gazdálkodó szervezeten belüli vagy kívüli, tájékozott, pénzügyes vagy nem pénzügyes személyektől való információgyűjtésből áll.

*Interjú (a 2400. témaszámú (módosított) átvilágítási megbízásokra vonatkozó nemzetközi standard kontextusában)*—Az interjú a gazdálkodó szervezeten belüli vagy kívüli, tájékozott személyektől való információgyűjtésből áll.

\**Irányítással megbízott személyek*— A gazdálkodó szervezet stratégiai irányításának és elszámoltathatóságával kapcsolatos kötelmeknek a felügyeletéért felelős személy(ek) vagy szervezet(ek) (például vagyonkezeléssel megbízott társaság). Ez magában foglalja a pénzügyi beszámolási folyamat irányítását is. Egyes jogrendszerekben egyes szervezeteknél, az irányítással megbízott személyek között lehetnek a vezetés tagjai, például magán- vagy állami szektorban működő gazdálkodó szervezet irányítási testületének ügyvezető tagjai, vagy tulajdonos-vezető.[[10]](#footnote-10)

*\*Irányítás*—A kifejezés a gazdálkodó szervezet felügyeletével, ellenőrzésével és irányításával megbízott személy(ek) szerepének leírására szolgál. Felelősek a gazdálkodó szervezet stratégiai irányításának és elszámoltathatóságával kapcsolatos kötelmeknek a felügyeletéért.

\**Írásbeli jognyilatkozatok*—A vezetés által írásban tett nyilatkozat, amelyet a könyvvizsgálónak ad bizonyos kérdések megerősítése vagy más könyvvizsgálati bizonyíték alátámasztása céljából. Ebben az összefüggésben az írásbeli jognyilatkozatok nem foglalják magukban a pénzügyi beszámolókat, az azokban szereplő állításokat, vagy az azokat alátámasztó könyveket és nyilvántartásokat.

\* *Jelentés a szolgáltató szervezetnél működő belső ellenőrzési rendszer leírásáról és kialakításáról* *(a 402. témaszámú[[11]](#footnote-11) nemzetközi könnyvizsgálati standardban hivatkozottak szerint, mint 1-es típusú jelentés)*—A jelentés magában foglalja:

1. a szolgáltató szervezet vezetése által a szolgáltató szervezet rendszeréről, ellenőrzési céljairól és egy meghatározott időpontra vonatkozóan a kialakított és bevezetett kapcsolódó kontrolljairól készített leírást, valamint
2. a szolgáltató könyvvizsgálójának kellő bizonyosság nyújtása céljából készített jelentését, amely tartalmazza a szolgáltató könyvvizsgálójának véleményét a szolgáltató szervezet rendszerének, ellenőrzési céljainak és kapcsolódó kontrolljainak leírásáról, valamint a kontrollok kialakításának a megadott ellenőrzési célok elérésére való alkalmasságáról.

\**Jelentés a szolgáltató szervezetnél működő belső ellenőrzési rendszer leírásáról, kialakításáról és működési hatékonyságáról (a 402. témaszámú nemzetközi könnyvizsgálati standardban hivatkozottak szerint, mint 2-es típusú jelentés)*—A jelentés magában foglalja:

1. a szolgáltató szervezet vezetése által a szolgáltató szervezet rendszeréről, ellenőrzési céljairól és kapcsolódó kontrolljairól, azok egy meghatározott időpontra vonatkozó vagy egy meghatározott időszakon keresztüli kialakításáról és bevezetéséről, valamint egyes esetekben azok egy meghatározott időszakon keresztüli működési hatékonyságáról készített leírást, valamint
2. a szolgáltató könyvvizsgálójának kellő bizonyosság nyújtása céljából készített jelentését, amely tartalmazza:
   1. a szolgáltató könyvvizsgálójának véleményét a szolgáltató szervezet rendszerének, ellenőrzési céljainak és kapcsolódó kontrolljainak leírásáról, hatékonyságáról, valamint a kontrollok kialakításának a megadott ellenőrzési célok elérésére való alkalmasságáról és a kontrollok működési hatékonyságáról, valamint
   2. a kontrollok szolgáltató könyvvizsgálója által végrehajtott teszteléseinek és azok eredményeinek a leírását.

†*Jelentés dátuma (minőségellenőrzéssel kapcsolatos)*—A könyvvizsgáló által a jelentés keltezéséhez választott dátum.

*Jelentőség*— Egy adott tényező relatív fontossága az adott kontextusban. A tényező jelentőségét a gyakorló könyvvizsgáló abban a kontextusban határozza meg, amelyben azt mérlegelik. Ez magában foglalhatja például azt az ésszerű lehetőséget, hogy a tényező a gyakorló könyvvizsgáló jelentése felhasználóinak döntését megváltoztatja vagy befolyásolja. Vagy például a kontextus lehet annak eldöntése, hogy jelenteni kell-e egy bizonyos kérdést az irányítással megbízott személyek felé, vagy, hogy a kérdést ezek a személyek feladataikkal kapcsolatosan fontosnak tartják-e. A jelentőséget olyan mennyiségi és minőségi tényezők kontextusában mérlegelik, mint például a viszonylagos nagyság, jelleg, a vizsgálat tárgyára gyakorolt hatás, valamint a jelentés célzott felhasználóinak vagy címzettjeinek a kifejezett érdekei.

\**Jelentős kockázat—*A lényegesen hibás állítás olyan azonosított és becsült kockázata, amely speciális könyvvizsgálati megfontolást igényel.

\**Jelentős komponens*—A csoport részére végzett megbízásért felelős munkacsoport által olyan komponensként azonosított komponens, (i) amely a csoport szempontjából önálló pénzügyi jelentőséggel bír, vagy (ii) amely speciális jellege vagy körülményei miatt valószínűsíthetően a csoportszintű pénzügyi beszámolókban lévő lényeges hibás állítás jelentős kockázatait hordozza magában.

*Jövőre vonatkozó pénzügyi információ*— Olyan pénzügyi információ, amely a jövőben esetlegesen bekövetkező eseményekkel és a gazdálkodó esetleges intézkedéseivel kapcsolatos feltevésekre épül. A jövőre vonatkozó pénzügyi információ lehet előrejelzés, prognózis vagy a kettő ötvözete is. (lásd *Előrejelzés* és *Prognózis*)

*Kapcsolódó szolgáltatások*—Megállapodás szerinti eljárások és összeállítási megbízások.

\**Kapcsolt fél* - Olyan fél, amely:

* 1. a vonatkozó pénzügyi beszámolási keretelvek meghatározása szerint kapcsolt félnek minősül, vagy
  2. azokban az esetekben, amikor a vonatkozó pénzügyi beszámolási keretelvek a kapcsolt felekre vonatkozóan minimális követelményeket állapítanak meg, vagy nem állapítanak meg követelményeket:
     1. olyan személy vagy másik gazdálkodó szervezet, amely közvetlenül vagy közvetetten, egy vagy több közvetítőn keresztül ellenőrzést vagy jelentős befolyást gyakorol a beszámolót készítő gazdálkodó szervezet felett;
     2. olyan másik gazdálkodó szervezet, amely felett a beszámolót készítő gazdálkodó szervezet közvetlenül vagy közvetetten, egy vagy több közvetítőn keresztül ellenőrzést vagy jelentős befolyást gyakorol; vagy
     3. olyan másik gazdálkodó szervezet, amely a beszámolót készítő gazdálkodó szervezettel közös ellenőrzés alatt áll azáltal, hogy:
        1. közös az ellenőrzést gyakorló tulajdonosuk.
        2. tulajdonosaik közeli családtagoknak minősülnek, vagy
        3. közös kulcspozícióban lévő vezetőkkel rendelkeznek.

Az állam (vagyis az államháztartás központi, regionális vagy helyi szervezetei) közös ellenőrzése alatt álló gazdálkodó szervezetek azonban nem minősülnek kapcsolt feleknek, kivéve, ha egymással jelentős ügyleteket folytatnak vagy az erőforrásokon jelentős mértékben osztoznak.

\*†*Kellő bizonyosság (a minőségellenőrzés és könyvvizsgálati megbízások kontextusában) -* A bizonyosság magas, de nem abszolút szintje.

*Kellő bizonyosságot nyújtó megbízás*—A kellő bizonyosságot nyújtó megbízás célja a bizonyosságot nyújtó megbízás kockázatának a megbízás körülményei között[[12]](#footnote-12) elfogadhatóan alacsony szintre történő csökkentése, mely a gyakorló könyvvizsgáló pozitív kifejezési formában megfogalmazott következtetésének az alapját képezi majd.

*Kellő bizonyosságot nyújtó szolgáltatásokra szóló megbízása*—(lásd *Bizonyosságot nyújtó megbízás)*

*Kibocsátás*—Azok az üvegházhatású gázok (ÜHG), melyek az adott időszak folyamán a légkörbe kibocsátásra kerültek, illetve a légkörbe kibocsátásra kerültek volna, ha azokat be nem fogják, és elnyelőkbe nem vezetik. A kibocsátásokat (emissziókat) az alábbiak szerint lehet kategorizálni:

* Közvetlen kibocsátások (más néven *Scope 1*-es kategóriába tartozó kibocsátások), a gazdálkodó szervezet tulajdonában és irányítása alatt álló forrásokból származó kibocsátások
* Közvetett kibocsátások, olyan kibocsátások, amelyek a gazdálkodó szervezet működésének következtében jönnek létre, azonban más gazdálkodó szervezet tulajdonában és irányítása alatt álló forrásoknál jelennek meg. A közvetett kibocsátásokat további kategóriákba lehet sorolni:
  + *Scope 2*-es kategóriába tartozó kibocsátások: olyan kibocsátások, melyek a gazdálkodó szervezet által megvásárolt energia, hő, gőz előállítása és szállítása során keletkeznek
  + *Scope 3*-as kategóriába tartozó kibocsátások: ide tartoznak az egyéb közvetett kibocsátások.

*Kibocsátáscsökkentés*—A gazdálkodó szervezet ÜHG-nyilvántartásában szereplő bármely tétel, mely a teljes bejelentett kibocsátásból levonásra került, azonban nem került eltávolításra. Ez gyakran magában foglalja a megvásárolt emissziókiegyenlítéseket, de különféle egyéb eszközöket vagy mechanizmusokat is magában foglalhat, például a teljesítménykrediteket és kibocsátási egységeket, melyek olyan szabályozási, vagy egyéb rendszer által kerülnek elismerésre, melynek a gazdálkodó szervezet is a része.

*Kibocsátás-kereskedelmi rendszer*—Az üvegházhatású gázok ellenőrzése céljából használt piacalapú megközelítés, melyben a gazdálkodó szervezeteket gazdasági ösztönzőkkel bírják rá az ilyen típusú gázok kibocsátásának csökkentésére.

*Kibocsátási tényező*—Matematikai tényező, vagy arányszám egy tevékenység mérésének (például, felhasznált üzemanyag mennyisége literben, megtett távolság km-ben, az állatok száma egy gazdaságban, vagy legyártott termékek mennyisége tonnában kifejezve) átváltására a tevékenységgel összefüggő ÜHG-kibocsátás becsült mennyiségére.

*Kibocsátás típusa*—A kibocsátások csoportosítása, például a kibocsátás forrása, a kibocsátott gáz, régió vagy létesítmény típusa szerint.

*Kiegészítő információk*—A pénzügyi beszámolókkal együtt bemutatott információk, amelyeket a pénzügyi beszámolók elkészítésénél alkalmazott vonatkozó pénzügyi beszámolási alapelvek nem írnak elő, és amelyeket általában vagy kiegészítő táblázatokban vagy kiegészítő mellékletben mutatnak be.

GLOSSZÁRIUM

*Kiigazítatlan pénzügyi adatok*—A gazdálkodó szervezet pénzügyi adatai, amelyre vonatkozóan a felelős fél által a pro forma helyesbítések alkalmazásra kerülnek.

\**Kivétel*—A megerősíteni kért, vagy a gazdálkodó szervezet nyilvántartásaiban szereplő információ és a megerősítő fél által nyújtott információ közötti eltérést jelző válasz.

*Kivizsgálás*—Az egyéb eljárásokból felmerülő kérdésekkel kapcsolatos információgyűjtés, amelynek célja a problémák megoldása.

*Kisebb gazdálkodó szervezet*—Bármely olyan gazdálkodó szervezet, amelynek minőségi jellemzői:

* 1. a tulajdonosok és a vezetés néhány személyben való koncentrálódása (gyakran egyetlen személy – akár természetes személy, akár egy másik vállalkozás –, amelynek a gazdálkodó szervezet a tulajdonában van, feltéve hogy a tulajdonosra igazak a releváns minőségi jellemzők), és
  2. egy vagy több az alábbiak közül:
     1. átlátható, egyszerű ügyletek
     2. egyszerű nyilvántartás-vezetés
     3. kevés üzletág és az üzletágakon belül kevés termék
     4. kevés belső kontroll
     5. kevés, a kontrollok széles köréért felelős vezetői szint, vagy
     6. kevés munkatárs, közülük sokan széles feladatkörrel.

Ezek a minőségi jellemzők nem teljes körűek, nem kizárólag csak kisebb gazdálkodó szervezetekre vonatkoznak, és a kisebb gazdálkodó szervezetek sem szükségszerűen mutatják valamennyi jellemzőt ezek közül.

\**Kockázatbecslési eljárások*—Azok a könyvvizsgálati eljárások, amelyeket a gazdálkodó és környezete megismerése céljából hajtottak végre, beleértve a belső ellenőrzést is, hogy felmérjék a pénzügyi beszámolók és az állítások szintjén felmerülő lényeges hibás állítás kockázatait.

\**Komponens*—Gazdálkodó szervezet, vagy üzleti tevékenység, amelyre vonatkozóan a csoport vagy a komponens vezetése olyan pénzügyi információkat készít, amelyek belefoglalandók a csoportszintű pénzügyi beszámolókba.

\**Komponens könyvvizsgálója*—Olyan könyvvizsgáló, aki a csoport részére végzett könyvvizsgálatáért felelős munkacsoport kérésére valamely komponensre vonatkozó pénzügyi

információkkal kapcsolatban végez munkát a csoportaudit céljára.

*Korlátozott bizonyosság (a 2400. témaszámú (módosított) átvilágítási megbízásokra vonatkozó nemzetközi standard kontextusában)*― A megszerzett bizonyosság olyan szintje, ahol a bizonyosságot nyújtó szolgáltatásokra szóló megbízás kockázata a megbízás körülményei között elfogadható szintre van csökkentve, de ahol ez a kockázat nagyobb, mint a kellő bizonyosságot nyújtó szolgáltatásokra szóló megbízásnál, ami a gyakorló könyvvizsgáló jelen átvilágítási megbízásokra vonatkozó nemzetközi standard szerint megfogalmazott következtetése alapját képezi. A bizonyítékgyűjtő eljárások jellegének, ütemezésének és terjedelmének a kombinációja legalább elegendő a gyakorló könyvvizsgáló számára ahhoz, hogy értelmezhető szintű bizonyosságot szerezzen. Ahhoz, hogy a gyakorló könyvvizsgáló által megszerzett bizonyosság szintje értelmezhető legyen, a célzott felhasználóknak a pénzügyi beszámolókkal kapcsolatos információkba vetett bizalmát valószínűleg növelni fogja.

*Korlátozott bizonyosságot nyújtó szolgáltatásokra szóló megbízás*—(lásd *Bizonyosságot nyújtó megbízás*)

*Korlátozott bizonyosságot nyújtó megbízás*—A korlátozott bizonyosságot nyújtó megbízás célja a bizonyosságot nyújtó megbízás kockázatának egy olyan szintre történő csökkentése mely a megbízás körülményei között elfogadható, de magasabb, mint egy kellő bizonyosságot nyújtó megbízás kockázata, és ez a gyakorló könyvvizsgáló negatív kifejezési formában megfogalmazott következtetésének az alapját képezi majd.

\**Könyvvizsgálati bizonyítékok*—Azok az információk, amelyeket a könyvvizsgáló azért használ fel, hogy eljusson azokra a végkövetkeztetésekre, melyeken a könyvvizsgálati vélemény alapszik. Könyvvizsgálati bizonyítéknak minősülnek a közzétételre kerülő éves beszámoló alapjául szolgáló alapbizonylatok és számviteli nyilvántartások, valamint az egyéb forrásokból származó alátámasztó információk. (Lásd, *A könyvvizsgálati bizonyíték elegendősége* és *A könyvvizsgálati bizonyíték megfelelősége*.)

*Könyvvizsgálati dokumentáció*—A végrehajtott könyvvizsgálati eljárások, megszerzett releváns könyvvizsgálati bizonyítékok és a könyvvizsgáló által levont következtetések dokumentációja (a „munkaanyagok” kifejezés is használatos).

\**Könyvvizsgálati dosszié*— A könyvvizsgálat végrehajtásával kapcsolatos egy vagy több mappa illetve egyéb adathordozó, fizikai vagy elektronikus formában, mely tartalmazza az adott megbízásra vonatkozó könyvvizsgálati dokumentációt képező adatokat.

\**Könyvvizsgálati kockázat*—A könyvvizsgálati kockázat annak a kockázatát jelenti, hogy a könyvvizsgáló nem megfelelő könyvvizsgálati véleményt bocsát ki, mivel a pénzügyi beszámolók lényeges hibás állítást tartalmaznak. A könyvvizsgálati kockázat a lényeges hibás állítás kockázatának és a feltárási kockázatnak a funkciója.

\**Könyvvizsgálati mintavétel (mintavétel)*—A könyvvizsgálati mintavétel a könyvvizsgálati eljárások alkalmazását jelenti a tételek 100%-nál kisebb hányadára a könyvvizsgálati vonatkozású sokaságon belül oly módon, hogy a mintavevő egységek úgy tudják kiválasztani a mintákat, hogy az megfelelő alapot biztosítson a könyvvizsgálónak a sokaságra vonatkozó végkövetkeztetés kialakításához.

\**Könyvvizsgáló*—A „könyvvizsgáló” a könyvvizsgálat végrehajtásáért felelős személy illetve személyek, általában a megbízó vagy a megbízásért felelős munkacsoport más tagjai, illetve, ha alkalmazható, a társaság. Ahol a nemzetközi könyvvizsgálati standard nyilvánvaló szándéka az, hogy a kötelezettségeket, vagy a feladatokat a megbízásért felelős partner hajtsa végre, ott a „megbízásért felelős partner” kifejezést használjuk, nem pedig a „könyvvizsgáló” kifejezést. A „megbízásért felelős partner” és „társaság” kifejezések - ahol ez releváns - úgy értelmezendők, mint amelyek az állami szektorbeli megfelelőjüket is jelentik.

\**Könyvvizsgálói jelentés dátuma*—A könyvvizsgáló által a pénzügyi beszámolókra vonatkozó jelentés keltezéséhez választott dátum, összhangban a 700. témaszámú nemzetközi könyvvizsgálati standarddal[[13]](#footnote-13).

\**Könyvvizsgáló szakértője*—Olyan, a számvitelen és könyvvizsgálaton kívüli adott területen speciális képességgel, tudással és tapasztalattal rendelkező személy vagy társaság, akinek a munkáját az adott területre vonatkozóan a könyvvizsgáló az elegendő és megfelelő könyvvizsgálati bizonyíték megszerzéséhez igénybe veszi. A könyvvizsgáló által igénybe vett szakértő lehet a könyvvizsgáló belső szakértője (aki a könyvvizsgáló társaságánál vagy egy hálózatba tartozó társaságnál partner[[14]](#footnote-14) vagy munkatárs, beleértve az ideiglenes munkatársakat is) vagy a könyvvizsgáló külső szakértője.

\*†*Könyvvizsgáló társaság*—(lásd *Társaság*)

*\*Könyvvizsgálói vélemény*—(lásd *Minősített vélemény* valamint *Minősítés nélküli vélemény*)

\**Könyvvizsgált pénzügyi beszámolók (a 810. témaszámú nemzetközi könyvvizsgálati standard kontextusában)—* A könyvvizsgáló által a nemzetközi könyvvizsgálati standardokkal összhangban ellenőrzött pénzügyi beszámolók[[15]](#footnote-15), melyekből az összesített pénzügyi beszámolók levezetésre kerülnek.

*Környezetvédelmi kockázat*—Bizonyos körülmények között az átfogó könyvvizsgálati terv kidolgozásánál az eredendő kockázat felmérése szempontjából releváns tényezők tartalmazhatják annak kockázatát, hogy a pénzügyi beszámolók környezetvédelmi ügyek miatt lényeges hibás állítást tartalmaznak.

\**Következetlenség*—Akkor áll fenn, amikor egyéb információk ellentmondanak az auditált pénzügyi beszámolókban szereplő információknak. A lényeges következetlenség kétséget vethet fel a korábban megszerzett könyvvizsgálati bizonyíték alapján levont könyvvizsgálati következtetéseket illetően, és esetleg a pénzügyi beszámolókra vonatkozó könyvvizsgálói vélemény alapját illetően is.

\**Követelményeknek való meg nem felelés (a 250. témaszámú nemzetközi könyvvizsgálati standard kontextusában[[16]](#footnote-16))*—A gazdálkodó szervezet által a hatályos jogszabályokkal vagy szabályozásokkal ellentétesen, szándékosan vagy nem szándékosan elkövetett mulasztásos vagy tevőleges jogsértés. Az ilyen tettek a gazdálkodó szervezet által, annak nevében vagy az irányítással megbízott személyek, a vezetés vagy az alkalmazottak által annak képviseletében kötött ügyleteket foglalják magukban. A meg nem felelés nem tartalmazza az irányítással megbízott személyek, a gazdálkodó szervezet vezetése vagy alkalmazottai által elkövetett (a gazdálkodó szervezet üzleti tevékenységeihez nem kapcsolódó) személyes visszaélést.

*Közzétett pénzügyi adatok*—A gazdálkodó szervezetre, a felvásároltra, vagy a leválasztottra vonatkozó, nyilvánosságra hozott pénzügyi információk.

\**Közvetlen segítség*—Belső auditorok igénybevétele a könyvvizsgálati eljárások elvégzésére a külső könyvvizsgáló irányítása, felügyelete és ellenőrzése mellett.

*Kritériumok*— A vizsgálat tárgyának értékelése vagy mérése során használt viszonyítási alapok, beleértve - ahol releváns -, a bemutatásra és közzétételre vonatkozó viszonyítási alapokat A kritériumok lehetnek formálisak, vagy kevésbé formálisak. Különböző kritériumok lehetnek ugyanazon vizsgálat tárgya esetén. Megfelelő kritériumok megléte szükséges a vizsgálat tárgyának kellően következetes értékeléséhez, vagy méréséhez, a szakmai megítélés kontextusán belül.

\**Külső megerősítés*—Harmadik fél (a megerősítő fél) által a könyvvizsgálónak papíron, elektronikus vagy egyéb adathordozón átadott, közvetlen írásbeli válaszként megszerzett könyvvizsgálati bizonyíték.

\**Lényeges hibás állítás kockázata*—A lényeges hibás állítás kockázata annak kockázata, hogy a pénzügyi beszámolók lényeges hibás állítást tartalmaznak a könyvvizsgálatot megelőzően. A lényeges hibás állítás kockázatának két eleme van, melyek az állítás szintjén a következőképpen kerülnek meghatározásra:

1. eredendő kockázat – az eredendő kockázat valamely állítás olyan hibás állításnak való kitettsége, amely önmagában vagy más hibás állítással együtt lényeges lehet, feltételezve, hogy nincsenek kapcsolódó belső kontrollok.
2. ellenőrzési kockázat – az ellenőrzési kockázat annak kockázata, hogy egy olyan hibás állítást, amely előfordulhat egy állításban, és amely önmagában vagy más hibás állításokkal együtt lényeges lehet, a gazdálkodó belső ellenőrzése nem előz meg, vagy tár fel és korrigál időben

*Megállapodás szerinti eljárások végrehajtásra szóló megbízás*—Olyan megbízás, amelynek során a könyvvizsgálót azoknak a könyvvizsgálati jellegű eljárásoknak a végrehajtásával bízzák meg, amelyekben a könyvvizsgáló és a gazdálkodó szervezet, illetve bármely esetleges harmadik fél megegyezett, továbbá megbízzák a ténymegállapításokat tartalmazó jelentés elkészítésével. A jelentés címzettjei saját maguk vonják le következtetéseiket a könyvvizsgáló által készített jelentésből. A jelentés csak azoknak a feleknek szól, akik a végrehajtandó eljárásokban megegyeztek, mivel mások, akik nem ismerik az eljárások végrehajtásának az okát, félreértelmezhetik az eredményeket.

\*†*Megbízásért felelős munkacsoport*—A megbízást végrehajtó összes partner és alkalmazott, továbbá bármely olyan személy, akit a társaság, vagy egy hálózatba tartozó társaság megbízott és ennek kapcsán a megbízás során eljárásokat hajt végre. Ebbe nem tartozik bele a könyvvizsgáló által igénybe vett külső szakértő, akit a társaság vagy egy hálózatba tartozó társaság bízott meg.[[17]](#footnote-17) A „megbízásért felelős munkacsoport” kifejezés nem foglalja magába továbbá az ügyfél belső ellenőrzésfunkció tevékenységét végző személyeket, akik közvetlenül nyújtanak segítséget a könyvvizsgálati megbízások során, ha a külső auditor megfelel a 610. témaszámú (2013-ban módosított) nemzetközi könyvvizsgálati standardban[[18]](#footnote-18) rögzített követelményeknek.

\*†*Megbízásért felelős partner*[[19]](#footnote-19)— Az a partner vagy egyéb személy a társaságnál, aki a könyvvizsgálati megbízásért és annak teljesítéséért, valamint a társaság nevében kibocsátott könyvvizsgálói jelentésért felel, és aki – szükség esetén – egy szakmai, jogi vagy szabályozó testülettől megfelelő felhatalmazással rendelkezik.

GLOSSZÁRIUM

\*†*Megbízáshoz kapcsolódó minőségellenőr*—Olyan partner vagy egyéb személy a társaságnál, vagy egy megfelelő képesítéssel rendelkező külső munkatárs, vagy egy ilyen személyekből álló munkacsoport, akik közül egyik sem tagja a megbízásért felelős munkacsoportnak, aki/amely megfelelő és elegendő tapasztalattal és felhatalmazással rendelkezik ahhoz, hogy még a könyvvizsgálói jelentés kibocsátása előtt objektíven értékelje a munkacsoport által tett jelentős megállapításokat, valamint az általuk a könyvvizsgálói jelentés kidolgozásakor levont következtetéseket.

\*†*Megbízáshoz kapcsolódó minőségellenőrzés*—A megbízásért felelős munkacsoport által hozott jelentős döntések, valamint az általuk a könyvvizsgálói jelentés kidolgozásakor levont következtetések objektív – a könyvvizsgálói jelentés kibocsátásakor vagy azelőtt történő – értékelésének biztosítására kialakított folyamat. A megbízáshoz kapcsolódó minőségellenőrzés folyamata a felsorolt gazdálkodó szervezetek pénzügyi beszámolóinak és olyan esetleges egyéb megbízásoknak a könyvvizsgálatára vonatkozik, melyekre vonatkozóan a társaság a megbízáshoz kapcsolódó minőségellenőrzés szükségességét állapította meg.

†*Megbízási dokumentáció*—Az elvégzett munka, annak eredményei és a gyakorló könyvvizsgáló által levont következtetések dokumentációja (a „munkaanyagok” kifejezés is használatos).

*Megbízási kockázat (a 2400. témaszámú (módosított)[[20]](#footnote-20) átvilágítási megbízásokra vonatkozó nemzetközi standard kontextusában)*—Annak kockázata, hogy a gyakorló könyvvizsgáló nem megfelelő következtetést bocsát ki olyan esetben, amikor a vizsgálat tárgyával kapcsolatos információ lényeges hibás állítást tartalmaz.

\**Megfelelést előíró alapelvek*—(lásd *Vonatkozó Pénzügyi Beszámolási Alapelvek és* *Általános célú alapelvek*)

\*†*Megfelelő képesítéssel rendelkező külső munkatárs*—A társaságon kívüli olyan személy, aki rendelkezik azokkal a képességekkel és kompetenciával, hogy a megbízásért felelős partnerként lépjen fel. Lehet például egy másik társaság partnere is, vagy egy olyan szakmai könyvvizsgálói testület (megfelelő tapasztalattal rendelkező) alkalmazottja, aki végezheti múltbeli pénzügyi információk könyvvizsgálatát, vagy egy olyan szervezet alkalmazottja, amely kapcsolódó minőségellenőrzési szolgáltatásokat nyújt.

*Megfelelő kritériumok*—A megfelelő kritériumok az alábbi jellemzőkkel rendelkeznek:

* 1. relevancia: a releváns kritériumok hozzájárulnak azokhoz a következtetésekhez, melyek segítik a célzott felhasználók döntéshozatalát.
  2. teljesség: a kritériumok akkor kellően teljesek, ha nem maradnak ki olyan releváns tényezők, melyek hatással lehetnek a következtetésekre a megbízás körülményeinek kontextusában. A teljes kritériumok magukban foglalják - ahol releváns -, a bemutatásra, valamint közzétételre vonatkozó viszonyítási alapokat.

GLOSSZÁRIUM

* 1. megbízhatóság: a megbízható kritériumok lehetővé teszik a vizsgálat tárgyának a kellően következetes értékelését vagy mérését beleértve - ahol releváns -, a bemutatást és közzétételt, hasonló körülmények között és hasonló képzettségű gyakorló könyvvizsgálók által történő alkalmazás esetén.
  2. semlegesség: a semleges kritériumok hozzájárulnak az elfogultságtól mentes következtetésekhez.
  3. érthetőség: az érthető kritériumok hozzájárulnak az egyértelmű, átfogó következtetésekhez és nem értelmezhetőek lényegesen eltérően.

\**Megfelelőség (könyvvizsgálati bizonyítékok megfelelősége)*—A bizonyíték minőségének, vagyis annak mutatója, hogy mennyire releváns és megbízható a bizonyíték azoknak a következtetéseknek az alátámasztásában, amelyek a könyvvizsgáló véleményének alapjául szolgálnak.

\**Megfelelő számadatok*—Összehasonlító adatok bemutatása, ahol az előző időszakra vonatkozó összegeket és egyéb közzétételeket tartalmazzák a tárgyidőszaki pénzügyi beszámolók, és amelyeket csak a jelenlegi időszakhoz kapcsolódó összegekkel és egyéb közzétételekkel kapcsolatban kell értelmezni („tárgyidőszak számadatai”-nak nevezik). Az ilyen megfelelő összegekben és közzétételekben szereplő információ szintjét elsősorban a tárgyidőszaki számadatokhoz viszonyított relevanciája határozza meg.

*Megfigyelés*—Magában foglalja egy mások által végrehajtott folyamat vagy eljárás megszemlélését, például a könyvvizsgáló megfigyeli a gazdálkodó alkalmazottai által végzett leltárfelvételt, vagy megfigyeli az ellenőrzési tevékenységek végrehajtását.

*Megvásárolt emissziókiegyenlítés*—Olyan emissziócsökkentés, melynek során a gazdálkodó szervezet, egy másik gazdálkodó szervezet kibocsátásának csökkentéséért (emissziócsökkentés) vagy egy másik gazdálkodó szervezet szennyezőanyag-eltávolításának növeléséért (eltávolítás növelése) fizet, egy hipotetikus kiindulási alaphoz viszonyítva.

\**Mérlegfordulónap utáni események* – A pénzügyi beszámolók fordulónapja és a könyvvizsgálói jelentés dátuma között bekövetkező események, valamint olyan tények, amelyek a könyvvizsgálói jelentés dátumát követően jutottak a könyvvizsgáló tudomására.

\**Minősítés nélküli vélemény*—A könyvvizsgáló által kialakított vélemény, amikor arra a következtetése jut, hogy a pénzügyi beszámolókat minden lényeges szempontból a vonatkozó pénzügyi beszámolási keretelvek szerint készítették el.[[21]](#footnote-21)

\**Minősített vélemény*—Korlátozott vélemény, ellenvélemény vagy a véleménynyilvánítás visszautasítása.

\**Mintavételezés—*(lásd *Könyvvizsgálati mintavételezés*)

\**Mintavételezési egység*—A populációt alkotó egyes tételek.

\**Mintavételezési kockázat*—Annak a kockázata, hogy a könyvvizsgálói következtetés egy minta alapján eltérhet attól a következtetéstől, amelyet akkor vontak volna le, ha a teljes populációt alávetették volna ugyanannak a könyvvizsgálati eljárásnak. A mintavételezési kockázat kétféle hibás következtetéshez vezethet:

1. a kontrollok tesztelése esetén ahhoz a következtetéshez, hogy a kontrollok a ténylegesnél hatékonyabbak, vagy adatok tesztelése esetén ahhoz a következtetéshez, hogy nincs lényeges hibás állítás, pedig valójában van. A könyvvizsgálót elsősorban ez a típusú hibás következtetés érinti, mert ez befolyásolja a könyvvizsgálat hatékonyságát és nagyobb valószínűséggel eredményez nem megfelelő könyvvizsgálói véleményt.
2. kontrollok tesztelése esetén ahhoz a következtetéshez, hogy a kontrollok a ténylegesnél kevésbé hatékonyak, vagy adatok tesztelése esetén ahhoz a következtetéshez, hogy van lényeges hibás állítás, pedig valójában nincs. Ez a típusú hibás következtetés befolyásolja a könyvvizsgálat hatékonyságát, mivel annak megállapítása, hogy a kezdeti következtetések helytelenek voltak, általában külön munkát igényelne.

\**Múltra vonatkozó pénzügyi információk*— Adott gazdálkodó szervezetre vonatkozó, elsősorban annak számviteli rendszeréből származó, pénzben kifejezett információ múltbeli időszakokban történt gazdasági eseményekről vagy múltbeli időpontban fennállt gazdasági feltételekről vagy körülményekről.

GLOSSZÁRIUM

\*†*Munkatársak*—Partnerek és szakmai alkalmazottak.

*Nagy jelentőségű létesítmény—*Olyan, a kibocsátás mértékéből eredően nagy jelentőséggel bíró létesítmény, amely az ÜHG-nyilvántartásban belefoglalt összesített kibocsátáshoz viszonyítva, illetve sajátos jellegét vagy a körülményeket figyelembe véve különös kockázatot jelent a lényeges hibás állítások előfordulását tekintve.

GLOSSZÁRIUM

\**Negatív megerősítésre irányuló kérés*— Arra irányuló kérés, hogy a megerősítő fél csak abban az esetben adjon választ közvetlenül a könyvvizsgálónak, ha a megerősítő fél a kérésben szereplő információval nem ért egyet.

\**Nem a mintavételezéssel kapcsolatos kockázat*— Annak kockázata, hogy a könyvvizsgáló bármely, a mintavételezési kockázattal nem kapcsolatos okból hibás következtetést von le.

\**Nem helyesbített hibás állítások*—Azok a hibás állítások, amelyeket a könyvvizsgáló a könyvvizsgálat során összegyűjtött, és amelyeket nem helyesbítettek.

\**Nem válaszolás*—A megerősítő fél által a pozitív, megerősítésre irányuló kérés megválaszolásának, vagy teljes körű megválaszolásának elmulasztása vagy kézbesítetlenül visszaérkezett megerősítési kérés.

\**Nemzetközi Pénzügyi Beszámolási Standardok*—A Nemzetközi Számviteli Szabvány Testület által kiadott Nemzetközi Pénzügyi Beszámolási Standardok.

\**Nyitó egyenlegek*—Az időszak elején fennálló számlaegyenlegek. A nyitóegyenlegek az előző időszak záró egyenlegein alapulnak, és az előző időszakok tranzakcióinak és az előző időszakban alkalmazott számviteli politikáknak a hatásait tükrözik. A nyitóegyenlegek az időszak elején fennálló, közzétételt igénylő kérdéseket, mint például a függő tételeket és az elkötelezettségeket is tartalmazzák.

\**Olyan, a vezetésnek és adott esetben az irányítással megbízott személyeknek a felelősségi köreire vonatkozó alapfeltételezés, amelyre alapozva hajtják végre a könyvvizsgálatokat* — Az, hogy a vezetés és adott esetben az irányítással megbízott személyek elismerték és értik, hogy az alábbiak azok a felelősségi köreik, amelyek a könyvvizsgálatnak a nemzetközi könyvvizsgálati standardokkal összhangban történő végrehajtása szempontjából alapvetőek. Ezek az alábbiakkal kapcsolatos felelősségi körök:

1. a pénzügyi beszámolóknak a vonatkozó pénzügyi beszámolási keretelvekkel összhangban történő elkészítése, beleértve – ahol releváns – azok valós bemutatását is.
2. olyan belső kontroll, amelyet a vezetés és adott esetben az irányítással megbízott személyek szükségesnek ítélnek meg ahhoz, hogy olyan pénzügyi beszámolókat lehessen készíteni, amelyek nem tartalmaznak akár csalásból, akár hibából eredő lényeges hibás állítást, továbbá
3. az alábbiak biztosítása a könyvvizsgáló részére:
   1. hozzáférés valamennyi olyan információhoz, amelyekről a vezetésnek és adott esetben az irányítással megbízott személyeknek tudomása van, amely releváns a pénzügyi beszámolók elkészítése szempontjából, mint például a nyilvántartások, dokumentumok, valamint egyéb anyagok,

GLOSSZÁRIUM

* 1. további információk, amelyeket a könyvvizsgáló kérhet a vezetéstől és adott esetben az irányítással megbízott személyektől a könyvvizsgálat céljára, és
  2. korlátlan kapcsolattartás lehetősége a gazdálkodó szervezetnél lévő olyan személyekkel, akiktől a könyvvizsgáló könyvvizsgálati bizonyítékot kíván beszerezni.

Valós bemutatást előíró keretelvek esetén a fenti (a) pont szövegezése az alábbiak szerint módosulhat: „A pénzügyi beszámolók vonatkozó pénzügyi beszámolási keretelvekkel összhangban történő elkészítése és *valós* bemutatása.” vagy „A *megbízható és valós képet adó* pénzügyi beszámolók vonatkozó pénzügyi beszámolási keretelvekkel összhangban történő elkészítése.”

Az „olyan, a vezetésnek, vagy adott esetben az irányítással megbízott személyeknek a felelősségére vonatkozó alapfeltételezés, amelyre alapozva hajtják végre a könyvvizsgálatokat” szerepelhet úgy is, hogy az „alapfeltételezés.”

\**Összehasonlító pénzügyi beszámolók*—Összehasonlító adatok, ahol az előző időszakra vonatkozó összegek és egyéb közzétételek a tárgyidőszaki pénzügyi beszámolókkal való összehasonlítás céljából szerepelnek, viszont ha könyvvizsgálták őket, akkor hivatkoznak rájuk a könyvvizsgáló véleményben. Az ilyen összehasonlító pénzügyi beszámolókban szereplő információ szintje összehasonlítható a tárgyidőszaki pénzügyi beszámolókéval.

\**Összehasonlító adatok*—A pénzügyi beszámolókban a vonatkozó pénzügyi beszámolási keretelvekkel összhangban szerepeltetett, egy vagy több korábbi időszakra vonatkozó összegek és közzétételek. A 3410. témaszámú bizonyosságot nyújtó megbízásokra vonatkozó nemzetközi standard kontextusában, az összehasonlító adatok úgy kerülnek meghatározásra, mint az ÜHG-nyilvántartásban szerepeltetett egy vagy több korábbi időszakra vonatkozó összegek és közzétételek.

\**Összesített pénzügyi beszámolók (a 810. témaszámú, „Összesített pénzügyi beszámolókra vonatkozó jelentések kibocsátására vonatkozó megbízások" című nemzetközi könyvvizsgálati standard kontextusában)* — A pénzügyi beszámolókból levezetett, múltra vonatkozó pénzügyi információk, amelyek kevésbé részletesek, mint a pénzügyi beszámolók, de továbbra is a pénzügyi beszámolókkal konzisztens strukturált bemutatását nyújtják a gazdálkodó szervezet gazdasági erőforrásainak, vagy kötelmeinek egy adott időpontban, illetve azok változásának egy időszak alatt.[[22]](#footnote-22) Különböző joghatóságokban lehet, hogy eltérő terminológiát használnak az ilyen, múltra vonatkozó pénzügyi információk megnevezésére.

\*†*Partner*—Olyan személy, akinek van felhatalmazása arra, hogy a társaság nevében jogerős megállapodást írjon alá egy szakmai szolgáltatások nyújtásához kapcsolódó megbízás teljesítésére vonatkozóan.

*Pénzügyi beszámolás szempontjából releváns információs rendszer*—A belső ellenőrzés része, amely magában foglalja a pénzügyi beszámolási rendszert is, és azokból az eljárásokból és nyilvántartásokból áll, amelyeket a gazdálkodó ügyleteinek (valamint az eseményeknek és körülményeknek) a kezdeményezése, nyilvántartása, feldolgozása és jelentésbe foglalása, valamint az eszközökkel, kötelezettségekkel és saját tőkével kapcsolatos elszámoltathatóság fenntartása céljából hoztak létre.

\**Pénzügyi beszámoló*—A pénzügyi információk strukturált bemutatása, amely rendszerint kiegészítő mellékletet is tartalmaz, és amelynek célja a gazdálkodó szervezet adott időpontban meglévő gazdasági forrásainak vagy kötelmeinek, vagy az azokban adott időszak során bekövetkezett változásoknak a kommunikálása a pénzügyi beszámolási alapelvekkel összhangban. A kiegészítő melléklet rendszerint a jelentős számviteli politikák összefoglalásából és egyéb magyarázó információkból áll. A „pénzügyi beszámolók” kifejezés rendszerint a pénzügyi beszámolóknak a vonatkozó pénzügyi beszámolási keretelvek követelményei által meghatározott teljes együttesére vonatkozik, de vonatkozhat egyetlen pénzügyi beszámolóra is.

\**Pénzügyi beszámoló eleme (a 805. témaszámú nemzetközi könyvvizsgálati standard[[23]](#footnote-23) kontextusában)*—Egy pénzügyi beszámoló eleme, meghatározott számlái vagy tételei.

\**Pénzügyi beszámolók fordulónapja*—A pénzügyi beszámolók által lefedett legutolsó időszak végének dátuma.

\**Pénzügyi beszámolók jóváhagyásának dátuma* – Az a dátum, amelyen az elismert hatáskörrel rendelkező személyek megerősítik, hogy a pénzügyi beszámolókat a kiegészítő melléklettel együtt, teljes körűen elkészítették és azért felelősséget vállalnak.

\**Pénzügyi beszámolók nyilvánosságra hozatalának dátuma*— Az a nap, amelyen a könyvvizsgálói jelentést és az auditált pénzügyi beszámolókat harmadik felek rendelkezésére bocsátják.

\**Populáció—* Az adatok teljes sorozata, amelyből mintát választanak, és amellyel kapcsolatban a könyvvizsgáló következtetéseket akar levonni.

\**Pozitív megerősítésre irányuló kérés*—Arra irányuló kérés, hogy a megerősítő fél közvetlenül a könyvvizsgálónak adjon választ, amelyben jelzi, hogy a megerősítő fél egyetért vagy nem ért egyet a kérésben szereplő információval, vagy amelyben megadja az információt.

*Pro forma helyesbítések*—A kiigazítatlan pénzügyi információkkal kapcsolatban az alábbiakat foglalják magukba:

1. a kiigazítatlan pénzügyi információk helyesbítéseit, melyek egy jelentős esemény vagy ügylet („esemény” vagy „ügylet”) hatását szemléltetik úgy, mintha az esemény lezajlott volna illetve az ügyletet egy a szemléltetés céljából kiválasztott korábbi időpontban végrehajtották volna, és
2. a kiigazítatlan pénzügyi információk helyesbítéseit, melyek az előzetes (pro forma) pénzügyi információknak a beszámolót készítő gazdálkodó szervezet (gazdálkodó szervezet) vonatkozó pénzügyi beszámolási keretelvei és a benne foglalt számviteli politikái alapján történő összeállításához szükségesek.

A pro forma helyesbítések magukban foglalják az arra az üzleti vállalkozásra vonatkozó releváns pénzügyi információkat, amely felvásárlásra került, vagy megszerzendő („felvásárolt”) vagy arra az üzleti vállalkozásra, amely leválasztásra került, vagy leválasztandó („leválasztott”), amennyiben ezek az információk az előzetes pénzügyi információk összeállítása során felhasználásra kerülnek (a „felvásároltra illetve a leválasztottra vonatkozó pénzügyi információk”).

*Prognózis*—A prognózis olyan pénzügyi információ, amely a következők alapján készül:

1. hipotetikus feltevések a jövőbeli eseményekről és a vezetés intézkedéseiről, amelyek bekövetkezése nem szükségszerűen várható, mint például amikor a gazdálkodó szervezet felfutási szakaszban van, vagy a tevékenység jellegének nagyobb arányú változtatását mérlegeli, vagy
2. legjobb becslésen alapuló feltevések és hipotetikus feltevések együttese.

*R*

\*†*Releváns etikai követelmények*—Azok az etikai követelmények, amelyek a megbízásért felelős munkacsoportra és megbízáshoz kapcsolódó minőségellenőrre vonatkoznak, és amelyek rendszerint magukban foglalják a Nemzetközi Számviteli Etikai Standard Testület (IESBA) által kiadott *Hivatásos könyvvizsgálók etikai kódexének* (IESBA kódex) A) és B) részét, valamint a korlátozóbb nemzeti követelményeket. A 2400. témaszámú (módosított) átvilágítási megbízásokra vonatkozó nemzetközi standard kontextusában a releváns etikai követelmények olyan etikai követelményekként kerülnek meghatározásra, melyek vonatkoznak az átvilágítási megbízások teljesítése során a megbízásért felelős munkacsoportra. Ezek a követelmények rendszerint a Nemzetközi Számviteli Etikai Standard Testület (IESBA) által kiadott *Hivatásos könyvvizsgálók etikai kódexének* (IESBA kódex) A) és B) részéből, valamint a korlátozóbb nemzeti követelményekből állnak. A 4410. témaszámú (módosított) nemzetközi kapcsolódó szolgáltatásokra vonatkozó standard kontextusában a releváns etikai követelmények olyan etikai követelményekként kerülnek meghatározásra, melyek vonatkoznak az összeállítási megbízások teljesítése során a megbízásért felelős munkacsoportra. Ezek a követelmények rendszerint a Nemzetközi Számviteli Etikai Standard Testület (IESBA) által kiadott *Hivatásos könyvvizsgálók etikai kódexének* (IESBA kódex) A) és B) részéből (kivéve a 290. bekezdést: *Függetlenség - a könyvvizsgálati és átvilágítási megbízások* és a B) részben található 291. bekezdést: *Függetlenség -* *Egyéb bizonyosságot nyújtó szolgáltatásokra szóló megbízások*), valamint a korlátozóbb nemzeti követelményekből állnak.

\**Rétegezés*—A populáció alpopulációkra történő felosztásának a folyamata, ahol az egyes alpopulációk olyan mintavételezési egységek csoportjai, amelyeknek hasonlók a jellemzőik (gyakran monetáris érték).

\**Speciális célú keretelvek*—Konkrét felhasználók pénzügyi információk iránti igényeinek kielégítésére kialakított pénzügyi beszámolási keretelvek. A pénzügyi beszámolási keretelvek lehetnek valós bemutatást előíró keretelvek, vagy megfelelést előíró keretelvek.[[24]](#footnote-24)

\**Speciális célú pénzügyi beszámolók*—A speciális célú keretelvekkel összhangban készített pénzügyi beszámolók.

\**Statisztikai mintavételezés*— A mintavételezés bármely olyan jellegű megközelítése, amely a következő jellemzőkkel rendelkezik:

1. a minta véletlenszerű kiválasztása, valamint
2. a valószínűségelmélet alkalmazása a mintaeredmények értékelésére, beleértve a mintavételezési kockázat mérését is.

Az olyan mintavételezési megközelítés, amely nem rendelkezik az (a) és (b) pontokban rögzített jellemzőkkel, nem statisztikai mintavételnek minősül.

\**Szakértelem*—Egy adott területen megszerzett készségeket, tudást és tapasztalatot jelent. *\*Szakértő*—(lásd *Könyvvizsgáló által igénybevett szakértő* és *Vezetés szakértője*)

\**Szakmai megítélés*—Releváns képzés, ismeret és tapasztalat alkalmazása a könyvvizsgálati, számviteli és etikai standardokkal összefüggésben, a könyvvizsgálati megbízás körülményei között helyénvaló lépésekre vonatkozó tájékozott döntések meghozatala során

*Szakmai megítélés (a 2400. témaszámú (módosított) átvilágítási megbízásokra vonatkozó nemzetközi standard kontextusában)*—Releváns képzés, ismeret és tapasztalat alkalmazása a bizonyossági, számviteli és etikai standardokkal összefüggésben, az átvilágítási megbízás körülményei között helyénvaló lépésekre vonatkozó tájékozott döntések meghozatala során.

\**Szakmai standardok*—Nemzetközi könyvvizsgálati standardok (ISA), és a releváns etikai követelmények

†*Szakmai standardok (az 1. témaszámú nemzetközi minőségellenőrzési standard[[25]](#footnote-25) kontextusában)*—az IAASB megbízásokra vonatkozó standardjai, az IAASB *Előszó a minőségellenőrzésre, a könyvvizsgálatra, a bizonyosságot nyújtó és az egyéb kapcsolódó szolgáltatásokra vonatkozó nemzetközi standardokhoz* című előszava, valamint a releváns etikai követelmények meghatározása szerint.

\**Szakmai szkepticizmus*—Olyan hozzáállás, amely magában foglalja a kételkedést, az olyan feltételekkel kapcsolatos éberséget, amelyek hiba vagy csalás miatti lehetséges hibás állítást jelezhetnek, valamint a könyvvizsgálati bizonyíték kritikus értékelését.

*Számítógéppel támogatott könyvvizsgálati módszerek* – Könyvvizsgálati eljárások alkalmazása a számítógép, mint könyvvizsgálati eszköz felhasználásával (közismert rövidítése:CAAT).

*Számszerűsítés*—A gazdálkodó szervezethez közvetlenül vagy közvetett módon kapcsolódó, az egyes források (illetve elnyelők) által kibocsátott (illetve eltávolított) üvegházhatású gázok mennyiségi meghatározására szolgáló folyamat.

\**Számviteli becslés*—Egy tétel összegének közelítő számítása, pontos mérés lehetősége híján. Ezt a kifejezést használják a valós értéken értékelt összegeknél, amennyiben becslési bizonytalanság áll fenn, továbbá más, becslést igénylő összegeknél. Ahol az 540. témaszámú nemzetközi könyvvizsgálati standard[[26]](#footnote-26) csak valósérték-meghatározást magukban foglaló számviteli becslésekről szól, ott a „valós értékre vonatkozó számviteli becslések” kifejezés használatos.

\**Számviteli becslés eredménye*—A számviteli becsléssel lefedett mögöttes ügylet(ek), esemény(ek) vagy feltétel(ek) rendeződéséből származó tényleges pénzbeli összeg.

*Szemrevételezés (mint könyvvizsgálati eljárás)–*Külső vagy belső nyilvántartások vagy dokumentumok – legyenek azok papíron, elektronikus vagy egyéb adathordozón – vizsgálata, illetve tárgyi eszközök fizikai vizsgálata.

\*†*Szemrevételezés (minőségellenőrzéssel kapcsolatb*an)–Befejezett megbízásokkal kapcsolatos eljárások, amelyek célja bizonyíték szerzése arról, hogy a munkacsoportok megfeleltek a társaság minőségellenőrzési politikáinak és eljárásainak.

*Szervezeti határ*—Az a határ, mely meghatározza, hogy a gazdasági szervezet mely működési tevékenységét kell az ÜHG-nyilvántartásban belefoglalni.

\**Szokásos piaci feltételek szerint lebonyolított ügylet*—Független félnek minősülő, egymástól függetlenül és saját érdekeik szerint cselekvő, ügyleti szándékkal rendelkező vevő és ügyleti szándékkal rendelkező eladó között megállapodott feltételek szerint lebonyolított ügylet.

\**Szolgáltató szervezet*—Igénybe vevő gazdálkodó szervezetek számára ezen gazdálkodó szervezetek pénzügyi beszámolás szempontjából releváns információs rendszereinek részét képező szolgáltatásokat nyújtó harmadik fél szervezet (vagy annak egy része).

\**Szolgáltató szervezet rendszer*e—A szolgáltató szervezet által az igénybe vevő gazdálkodó szervezetek számára a szolgáltató könyvvizsgálójának jelentésében lefedett szolgáltatások nyújtása érdekében kialakított, bevezetett és fenntartott politikák és eljárások.

*Tájékoztató*— A gazdálkodó szervezet által értékpapírjaival kapcsolatosan a jogi és szabályozási követelményeknek megfelelően kiadott dokumentum, melynek célja, hogy az alapján egy harmadik fél meg tudjon hozni valamely befektetési döntést.

\**Tapasztalt könyvvizsgáló*—Olyan (a társaság szempontjából akár belső, akár külső) személyt jelent, aki rendelkezik könyvvizsgálati szakmai tapasztalattal és kellő mértékben ért:

1. a könyvvizsgálati folyamatokhoz;
2. a nemzetközi könyvvizsgálati standardokhoz és a vonatkozó jogi és szabályozói eljárásokhoz;
3. ahhoz az üzleti környezethez, amelyben a gazdálkodó szervezet működik, és
4. a gazdálkodó szervezet iparágára vonatkozó könyvvizsgálati és pénzügyi beszámolási kérdésekhez.

\*†*Társaság*— A magánszemély könyvvizsgáló, valamint a könyvvizsgálók társulása, gazdasági társasága vagy egyéb gazdálkodó szervezete.

harmadik felek egy vagy több tagja által elkövetett cselekedet, amely törvénytelen vagy illegális előny megszerzése céljából megtévesztés alkalmazását foglalja magában.

*Társaság irányítása*—(lásd *Irányítás*)

*Társítás*—(lásd *A könyvvizsgáló társítása pénzügyi információkkal*)

\**Tény hibás bemutatása*—Olyan egyéb információ, amely nem áll kapcsolatban az auditált pénzügyi beszámolókban megjelenő kérdésekkel, és amelyet helytelenül szerepeltetnek vagy mutatnak be. Egy tény lényeges hibás bemutatása alááshatja az auditált pénzügyi beszámolókat tartalmazó dokumentum hitelességét.

*Teszt*—Eljárások alkalmazása egy populáció néhány vagy minden tételére.

*További könyvvizsgálati eljárások*—Eljárások végrehajtása, válaszul a *lényeges* hibás állítások becsült kockázataira, beleértve a kontrollok tesztelését (ha vannak ilyenek), adatok tesztelését és az elemző eljárásokat.

\*†*Tőzsdén jegyzett gazdálkodó szervezet*—Olyan gazdálkodó szervezet, amelynek részvényeit vagy adósságot megtestesítő értékpapírjait jegyzik egy elismert tőzsdén, vagy forgalmazzák egy elismert tőzsde vagy egyéb, egyenértékű szerv szabályzatainak megfelelően.

*Újbóli végrehajtás*—Az eredetileg a gazdálkodó belső ellenőrzésének részeként már végrehajtott eljárásoknak vagy kontrolloknak a könyvvizsgáló általi független végrehajtása.

*Újraszámítás*—A dokumentumok vagy nyilvántartások matematikai pontosságának ellenőrzéséből

*ÜHG-nyilatkozat*—Olyan nyilatkozat, mely meghatározza az alkotóelemeket és számszerűsíti a gazdálkodó szervezet adott időszakra vonatkozó ÜHG-kibocsátását (más néven kibocsátási leltár), valamint – ahol alkalmazható – összehasonlító adatok és magyarázó megjegyzések, melyek tartalmazzák a jelentős számszerűsítési és számviteli politikák összefoglalását.

Egy adott gazdálkodó szervezet ÜHG-nyilvántartása tartalmazhatja az elnyelők illetve kibocsátás-csökkentők kategorizált felsorolását is. Ahol a megbízás nem terjed ki az ÜHG-nyilvántartás egészére, az „ÜHG-nyilvántartás” kifejezést a megbízás azon részére kell érteni, amelyre a megbízás kiterjed. Az ÜHG-nyilvántartás maga a megbízás „vizsgálat tárgyával kapcsolatos információ”-ja.[[27]](#footnote-27)

*Üvegházhatású gázok (ÜHG)*—A szén-dioxid (CO2) és egyéb olyan gázok, amelyeket az alkalmazandó kritériumok alapján az ÜHG-nyilvántartásban fel kell tüntetni, úgy, mint a metán (CH4), dinitrogén-oxid (N2O), kén-hexaflourid (SF6), fluorozott szénhidrogének (HFC), perfluor-karbonátok (PFC) és a chlorofluor-karbonátok. A szén-dioxidon (CO2.) kívüli egyéb gázok gyakran szén-dioxid egyenértékben vannak kifejezve.

áll.

\**Üzleti kockázat*—Olyan jelentős feltételekből, eseményekből, körülményekből, intézkedésekből vagy intézkedések hiányából származó kockázat, amelyek kedvezőtlenül befolyásolhatják a gazdálkodó képességét céljai elérésére és stratégiái megvalósítására, vagy olyan kockázat, amely a nem megfelelő cél- vagy stratégiameghatározásból származik.

\**Valós bemutatást előíró alapelvek* —(lásd *Vonatkozó pénzügyi beszámolási alapelvek* és *Általános célú alapelvek)*

*Végrehajtási lényegesség* – A nemzetközi könyvvizsgálati standardok alkalmazásában a végrehajtási lényegesség a könyvvizsgáló által a pénzügyi beszámolók egészére vonatkozó lényegességtől alacsonyabban megállapított összeget vagy összegeket jelenti, annak érdekében, hogy megfelelően alacsony szintre csökkentse annak valószínűségét, hogy a nem helyesbített és a fel nem tárt hibás állítások összessége meghaladja a pénzügyi beszámolók egészére vonatkozó lényegességet. Ha releváns, a végrehajtási lényegesség a könyvvizsgáló által a sajátos ügyletcsoportokra, számlaegyenlegekre vagy közzétételekre vonatkozó lényegességi szintnél vagy szinteknél alacsonyabban megállapított összeget vagy összegeket is jelenti. A 3410. témaszámú bizonyosságot nyújtó megbízásokra vonatkozó nemzetközi standard kontextusában a végrehajtási lényegesség az ÜHG-nyilvántartásra vonatkozó lényegességnél alacsonyabban megállapított összeget vagy összegeket jelenti, annak érdekében, hogy megfelelően alacsony szintre csökkentse annak a valószínűségét, hogy a nem helyesbített és fel nem tárt hibás állítások összessége meghaladja az ÜHG-nyilvántartásra vonatkozó lényegességet. Ha releváns, a végrehajtási lényegesség a gyakorló könyvvizsgáló által a sajátos kibocsátási típusokra, vagy közzétételekre vonatkozó lényegességi szintnél vagy szinteknél alacsonyabban megállapított összeget vagy összegeket is jelenti.

\**Vezetés*—A gazdálkodó szervezet működésének folytatásáért ügyvezetői felelősséggel tartozó személy(ek). Bizonyos gazdálkodó szervezeteknél egyes joghatóságokban a vezetés részben vagy teljes körűen magában foglalja az irányítással megbízott személyeket, például egy irányító testület ügyvezető tagjait, vagy egy tulajdonos-vezetőt.

GLOSSZÁRIUM

\**Vonatkozó pénzügyi beszámolási alapelvek*—A vezetés és adott esetben az irányítással megbízott személyek által a pénzügyi beszámolók készítése során alkalmazott pénzügyi beszámolási keretelvek, amelyek a gazdálkodó szervezet jellegét és a pénzügyi beszámolók célját tekintve elfogadhatóak, vagy amelyeket jogszabály vagy szabályozás ír elő. A 4410. témaszámú (módosított) nemzetközi kapcsolódó szolgáltatásokra vonatkozó standard[[28]](#footnote-28) kontextusában, a hivatkozás pénzügyi adatokra utal, nem pedig a pénzügyi beszámolókra.

A „valós bemutatást előíró keretelvek” kifejezést olyan pénzügyi beszámolási keretelvekre használják, amelyek a keretelvek követelményeinek való megfelelést írnak elő, és:

1. nyíltan vagy hallgatólagosan elismerik, hogy a pénzügyi beszámolók valós bemutatásához szükséges lehet, hogy a vezetés a keretelvek által konkrétan előírt közzétételeken felüli közzétételeket tegyen, vagy
2. nyíltan elismerik, hogy a pénzügyi beszámolók valós bemutatásához szükséges lehet, hogy a vezetés eltérjen a keretelvek valamely követelményétől. Ilyen eltérések várhatóan csak rendkívül ritka körülmények között szükségesek.

A „megfelelést előíró keretelvek” kifejezést olyan pénzügyi beszámolási keretelvekre használják, amelyek előírják a keretelvek követelményeinek való megfelelést, de nem tartalmazzák a fenti (a) vagy (b) pontban foglalt elismeréseket.

1. \* A nemzetközi könyvvizsgálati standardokban (ISA) meghatározott kifejezést jelöl

   †Az 1. témaszámú nemzetközi minőségellenőrzési standardban (ISQC 1) meghatározott kifejezést jelöl

   Állami szektorban végzett megbízások esetében a jelen glosszárium kifejezései az állami szektorbeli megfelelőiként értendők.

   A Nemzetközi Könyvvizsgálati és Bizonyosságot Nyújtó Szolgáltatásokra Vonatkozó Szabványok Testülete kiadványaiban nem definiált számviteli kifejezések esetében a Nemzetközi Számviteli Szabványok Testület által kiadott glosszáriumra kell hivatkozni. [↑](#footnote-ref-1)
2. A 200. témaszámú nemzetközi könyvvizsgálati standard 13. bekezdése [↑](#footnote-ref-2)
3. A 3410. témaszámú, *Az üvegházhatású gázok kibocsátásának nyilvántartására vonatkozó bizonyosságot nyújtó megbízások című bizonyosságot nyújtó megbízásokra* vonatkozó nemzetközi standard [↑](#footnote-ref-3)
4. A 3420. témaszámú *A tájékoztatóban belefoglalt pro forma pénzügyi információk összeállítására vonatkozó jelentések kibocsátására adott bizonyosságot nyújtó megbízások* című bizonyosságot nyújtó megbízásokra vonatkozó nemzetközi standard [↑](#footnote-ref-4)
5. A 810. témaszámú *Összesített pénzügyi kimutatásokra vonatkozó jelentések kibocsátására vonatkozó megbízások* című nemzetközi könyvvizsgálati standard [↑](#footnote-ref-5)
6. A Nemzetközi Számviteli Etikai Standard Testület által kiadott *Hivatásos Könyvvizsgálók Etikai Kódexe* (IESBA kódex) meghatározása szerint [↑](#footnote-ref-6)
7. A 200. témaszámú nemzetközi könyvvizsgálati standard 13. bekezdés a) pontja [↑](#footnote-ref-7)
8. A Nemzetközi Számviteli Etikai Standard Testület által kiadott *Hivatásos Könyvvizsgálók Etikai Kódexe* (IESBA kódex) meghatározása szerint [↑](#footnote-ref-8)
9. A Nemzetközi Számviteli Etikai Standard Testület által kiadott *Hivatásos Könyvvizsgálók Etikai Kódexe* (IESBA kódex) meghatározása szerint [↑](#footnote-ref-9)
10. Az irányítási struktúrák sokszínűségét a 260. témaszámú *Kommunikáció az irányítással megbízott személyekkel* című nemzetközi könyvvizsgálati standard A) 1.-A) 8. bekezdése tárgyalja. [↑](#footnote-ref-10)
11. A 402. témaszámú *Szolgáltató szervezeteket igénybe vevő gazdálkodókra vonatkozó könyvvizsgálati szempontok* című nemzetközi könyvvizsgálati standard [↑](#footnote-ref-11)
12. A megbízás körülményei közé tartoznak a megbízás feltételei, beleértve azt, hogy kellő bizonyosságot, vagy korlátozott bizonyosságot nyújtó megbízásról van-e szó, a vizsgálat tárgyának jellemzői, az alkalmazandó kritériumok, a célzott felhasználók igényei, a felelős fél és környezetének releváns jellemzői, továbbá egyéb tényezők, például események, ügyletek, feltételek és gyakorlatok, melyek jelentős hatással lehetnek a megbízásra. [↑](#footnote-ref-12)
13. A 700. témaszámú *A pénzügyi kimutatásokra vonatkozó vélemény kialakítása és jelentéskészítés* című nemzetközi könyvvizsgálati standard [↑](#footnote-ref-13)
14. A „partner” és „társaság” kifejezéseket – ahol releváns – az állami szektorbeli megfelelőikként kell értelmezni. [↑](#footnote-ref-14)
15. A „pénzügyi beszámolók” kifejezés meghatározása a 200. témaszámú, *A független könyvvizsgáló átfogó céljai és a könyvvizsgálatnak a nemzetközi könyvvizsgálati standardokkal összhangban történő végrehajtása* című nemzetközi könyvvizsgálati standard 13. bekezdés f) pontjában található [↑](#footnote-ref-15)
16. A 250. témaszámú, *A törvények és jogszabályok figyelembe vétele a pénzügyi kimutatások könyvvizsgálatánál* című nemzetközi könyvvizsgálati standard [↑](#footnote-ref-16)
17. A „szakértő” fogalmát a 620. témaszámú *A könyvvizsgáló által igénybe vett szakértő munkájának felhasználása* című nemzetközi könyvvizsgálati standard 6. bekezdés a) pontja határozza meg. [↑](#footnote-ref-17)
18. A 610. témaszámú (2013-ban módosított), *Belső auditorok munkájának felhasználása* című nemzetközi könyvvizsgálati standard korlátokat állít fel a közvetlen segítség felhasználására vonatkozóan. Azt is elismeri, hogy jogszabály vagy szabályozás megtilthatja a külső könyvvizsgálónak azt, hogy közvetlen segítséget kapjon belső auditoroktól. Ezért a közvetlen segítség felhasználása azokra a helyzetekre korlátozódik, amikor az megengedett. [↑](#footnote-ref-18)
19. A „megbízásért felelős partner,” „partner,” és „társaság” kifejezések – ahol releváns – az állami szektorbeli megfelelőikként kell értelmezni. [↑](#footnote-ref-19)
20. A 2400. témaszámú (módosított) *A múltra vonatkozó pénzügyi kimutatások átvilágítására szóló megbízások* című átvilágítási megbízásokra vonatkozó nemzetközi standard [↑](#footnote-ref-20)
21. A 700. témaszámú nemzetközi könyvvizsgálati standard 35. és 36. bekezdései tárgyalják, hogy a valós bemutatást előíró keretelvek és a megfelelést előíró keretelvek esetén a vélemény kialakításához mely kifejezéseket használják. [↑](#footnote-ref-21)
22. A 200. témaszámú nemzetközi könyvvizsgálati standard 13. bekezdés f) pontja [↑](#footnote-ref-22)
23. A 805. témaszámú Speciális szempontok — *Egyedüli pénzügyi kimutatásoknak és egy pénzügyi kimutatás konkrét elemeinek, számláinak vagy tételeinek könyvvizsgálatai* című nemzetközi könyvvizsgálati standard [↑](#footnote-ref-23)
24. A 200. témaszámú nemzetközi könyvvizsgálati standard 13. bekezdés a) pontja [↑](#footnote-ref-24)
25. 1. témaszámú *Minőségellenőrzés a pénzügyi kimutatások könyvvizsgálatával és átvilágításával, valamint az egyéb bizonyosságot nyújtó és kapcsolódó szolgáltatási megbízások végrehajtásával foglalkozó társaságok esetében* című nemzetközi minőségellenőrzési standard [↑](#footnote-ref-25)
26. Az 540. témaszámú *Számviteli becslések - beleértve a valós értékre vonatkozó számviteli becsléseket - és a kapcsolódó közzétételek vizsgálata* című nemzetközi könyvvizsgálati standard [↑](#footnote-ref-26)
27. Keretelvek a bizonyosságot nyújtó szolgáltatásokra szóló megbízásokhoz, 8. bekezdés [↑](#footnote-ref-27)
28. A 4410. témaszámú (módosított) *Megbízás Pénzügyi Információk Összeállítására* című nemzetközi kapcsolódó szolgáltatásokra vonatozó standard [↑](#footnote-ref-28)